Kenali Gurkha, Askar Elit Nepal Yang Berkhidmat Untuk Kerajaan British

Pasukan askar Gurkha dipercayai telah berkhidmat untuk kerajaan British selama lebih 200 tahun lamanya. Unit tentera yang mempunyai kerakyatan Nepal ini dikenali dunia kerana keberanian dan disiplin tahap tinggi mereka, bertepatan dengan motto mereka "Lebih baik mati daripada hidup sebagai seorang pengecut.

Nama "Gurkha" berasal daripada sebuah nama bandar Gorka yang terletak di bahagian barat Nepal. Pada masa kini, pasukan Brigade of Gurkhas ini masih menjadi sebahagian daripada pasukan tentera British dan sentiasa bersiap siaga untuk dipanggil bila-bila masa.

Kisah bagaimana pasukan Gurkha ini "direkrut" ke dalam pasukan tentera British sebenarnya agak unik. Selepas pihak British menguasai kawasan India pada abad ke 18, Empayar British telah meneruskan penjajahan mereka sehingga sampai ke bahagian utara wilayah Nepal.

Namun, disitu mereka tidak bernasib baik apabila menghadapi tentangan hebat daripada askar-askar Nepal yang sangat kental. Pertempuran hebat ini menyaksikan pasukan British tewas mudah kepada pejuang-pejuang dari kawasan Himalaya ini,

Salah seorang askar British yang terlibat dalam pertempuran tersebut telah menulis surat berikut yang menggambarkan betapa hebatnya orang-orang daripada Nepal ini:

Keadaan ini memaksa pihak British melupakan niat mereka untuk menguasai kawasan pergunungan Himalaya ini. Malah, pihak British juga berjaya memujuk pihak Nepal untuk menandatangani satu Perjanjian Keamanann pada tahun 1816 yang antara isi kandungannya adalah persetujuan British untuk tidak lagi menyerang kawasan ini.

Malah, perjanjian ini turut menyatakan orang-orang Gurkha ini adalah amat-amat dialukan untuk menjadi sebahagian daripada pasukan British yang sebelum itu dianggap sebagai musuh mereka.

Malah, pegawai British pada abad ke 19 turut menyatakan bahawa askar Gurkha ini adalah "Bangsa Pejuang", satu istilah yang menggambarkan bahawa orang-orang Gurkha ini pejuang semulajadi di medan tempur dan sangat agresif apabila berhadapan dengan musuh di medan perang.

Bukan semua askar yang berasal dari Nepal ini dianggap sebagai seorang askar Gurkha. Gurkha merupakan sebuah pasukan elit dan hanya yang terbaik diterima masuk. Setiap tahun, dianggarkan seramai 400 orang sahaja yang akan diterima masuk ke dalam pasukan ini.

Jumlah ini adalah 2 kali lebih ramai sebelum awal-awal kewujudan unit ini. Persaingan menjadi sangat sukar terutamanya buat golongan muda yang mahu menjadi sebahagian daripada pasukan ini memandangkan ia merupakan satu pelung besar bagi mengubah hidup mereka dan satu kebanggaan sekiranya diterima masuk dalam pasukan elit.

Kebiasaanya, askar-askar yang diterima masuk didominasi oleh 4 kumpulan etnik utama golongan petani yang hidup di kawasan pergunungan di selatan Pergunungan Himalaya iaitu Gurung, Magar, Rais dan Limbus. Sejak daripada kecil, orang-orang daripada keempat-empat etnik ini hidup sihat dan mempunyai fizikal yang kuat kerana sudah biasa bekerja dalam tempoh lama mengusahakan tanaman.

Selain itu, mereka mempunyai kelebihan kerana tinggal di kawasan beraltitud tinggi. Keadaan ini menjadikan darah mereka lebih efisien dalam menyalurkan oksigen dalam badan memandangkan mereka sudah terbiasa di kawasan tanah tinggi yang kurang oksigen.

Selain tubuh badan yang sihat, beberapa siri ujian fizikal dan bertulis perlu dilalui oleh setiap calon sebelum diterima masuk sebagai tentera Gurkha. Antara ujian fizikal yang perlu dilakukan adalah 12 "pull-ups", 75 kali "bench jumps" dalam masa 1 minit dan 70 kali tekan tubi dalam masa 2 minit. Dan ini baru sahaja saringan awal.

Bagi yang berjaya pula, mereka akan melalui ujian sebenar apabila dikehendaki berlumba dalam "Doko Race", iaitu mendaki laluan berbukit sejauh 5km dan perlu menamatkannya dalam tempoh 45 minit. Bukan itu sahaja, setiap calon perlu membawa beban (batu dan pasir) seberat 25 kg sambil belari.

Selama berabad-abad lamanya, orang-orang Nepal menggunakan senjatt tradisional mereka yang dikenali sebagai kukri. Pisau ikonik sepanjang 18 inci ini dapat dikenali dengan bentuk bilahnya yang melengkung dan tempat pemegangnya yang diperbuat daripada kayu, tulang ataupun tulang badak air.

Mengikut cerita lagenda, apabila kukri dikeluarkan daripada sarungnya, ia mesti "menyentuh" darah sebelum boleh disimpan semula. Setiap askar Gurkha akan dibekalkan dengan 2 bilah pisau kukri ini, satu untuk kegunaan rasmi dan satu untuk kegunaan harian.

Sebagai pemerintah kerajaan Monarki terlama di dunia, Queen Elizabeth II juga dikatakan menaruh harapan tinggi pada tentera Gurkha ini. Maka, tidak hairanlah beliau sentiasa akan dikawal ketat oleh 2 orang askar Gurkha setiap kali berada di majlis-majlis rasmi.

Dikenali sebagain Queen’s Gurkha Orderly Officers, ianya adalah sebuah unit yang ditubuhkan sejak zaman Queen Victoria dan setiap anggotanya bukan sahaja hebat di medan perang, tetapi menumpahkan taat setia pada pemerintah. Selepas menamatkan khidmat dalam unit ini, setiap Gurkha ini akan dilantik sebagai ahli Members of the Royal Victorian Order, satu pengiktirafan atas khidmat istimewa kepada pemerintah British.

Dengan kemajuan penggunaan teknologi di medan perang, nasib askar Gurkha pada masa hadapan masih lagi samar-samar. Sama seperti jumlah rekrut tahunan askar British yang lain, jumlah rekrut askar Gurkha turut dijangka akan berkurang memandangkan kerajaan mula ingin mengurangkan kos.

Selain itu, terdapat kontroversi mengenai layanan kerajaan terhadap pesara askar Gurkha. Mereka dikatakan hanya menerima bayaran pencen sebanyak £37 sebulan, sementara pesara askar British yang lain menerima sekurang-kurangnya £800 setiap bulan.

Disebabkan Nepal bukanlah sebuah negara Komanwel, maka askar Gurkha ini secara praktikalnya tidak dianggap sebagai sebahagian daripada orang British. Malah, pegawai British juga menolak penerimaan 36,000 pesara Gurkha ini ke UK kerana didakwa akan meningkatkan tekanan dan ketidak seimbangan kepada penduduk tempatan.

Perjuangan mereka untuk mendapatkan hak daripada kerajaan British akhirnya membuahkan hasil apabila pada tahun 2009, pihak  Mahkamah Tinggi telah mengeluarkan arahan bahawa setiap askar Gurkha yang telah berkhidmat melebihi 4 tahun layak diberikan kerakyatan untuk menetap di sana.


Mengapa Seminggu Ada Tujuh Hari?

Sekiranya kita rujuk kepada sistem kiraan masa - setiap satunya mempunyai sebabnya yang tersendiri.

1 hari bersamaan waktu putaran bumi berpusing di atas paksinya dalam satu pusingan penuh. 1 bulan pula mewakili tempoh masa di antara bulan penuh ke bulan penuh seterusnya, yang berlaku di antara 28 ke 31 hari. Satu tahun? Satu tahun datang daripada kiraan 365 hari yang diperlukan untuk bumi mengorbit matahari dalam satu pusingan lengkap.

Bagaimana pula dengan minggu? Dari mana datangnya 7 hari dalam seminggu dan apakah asal-usul konsep minggu itu sendiri? Siapa tahu?

Pemahaman berkenaan konsep 7 hari dalam satu minggu dimulakan oleh orang Babylon/ Mesopotamia sekitar 4,000 tahun dahulu. Ini kerana pada zaman mereka, orang Babylon sangat terkenal sebagai masyarakat yang mempunyai ramai pakar dalam bidang kajian astronomi.

Mereka sudah pun menemui cara mengira jumlah hari dalam sebulan, dengan menggunakan 28 hari untuk setiap satu pusingan bulan. Bagaimanapun, terdapat ralat yang mereka temui dalam kiraan mereka, menunjukkan perlunya penambahan hari bagi mencukupkan pusingan bulan yang mencukupi dalam kalendar mereka.

Walaupun menyedari wujudnya ralat itu, mereka memilih untuk menggunakan angka 28 sebagai jumlah hari dalam sebulan, agar mudah dibahagikan dengan 4 minggu supaya ada 7 hari dalam satu minggu. Angka 7 dipilih berdasarkan kepada 7 objek di langit telah mereka ketahui ada ketika itu - matahari, bulan, planet Marikh, Merkuri, Zuhrah, Zuhal dan Musytari.

Mengekalkan penggunaan 7 hari sempena 7 badan di langit, orang Babylon mengamalkan 3 minggu pertama mempunyai 7 hari di dalamnya sebelum minggu terakhir bulan tersebut, ditambahkan 1 atau 2 hari bagi mencukupkan jumlah hari yang perlu mengikut peredaran bulan.

Idea untuk mewujudkan konsep minggu ini ditiru oleh masyarakat Yunani dan Rom, tetapi mereka mewakilkan Tuhan-Tuhan mereka kepada 7 hari yang ada, berbanding orang Babylon yang menggunakan objek-objek astronomi.

Bagi menggantikan konsep orang Babylon, setiap hari bagi orang Greek dinamakan sebagai hari matahari, hari bulan, hari Ares, hari Hermes, hari Zeus, hari Aphrodite dan hari Cronus. Sistem kalendar mereka yang menggunakan konsep ketuhanan ini digelarkan sebagai 'Theon hemerai' atau 'day of the Gods', sebagai satu bentuk penghormatan mereka kepada Tuhan-Tuhan yang mereka sembah.

Walaupun begitu, sistem Theon hemerai ini dijalankan tanpa kewujudan satu sistem yang seragam, menyebabkan tiap-tiap bandar masyarakat Greek purba mempunyai sistem kiraan sendiri serta kalendar berdasarkan kepada penduduk setempat.

Apabila berlakunya kekurangan amaun bulan yang diperlukan, bandar-bandar yang ketinggalan dalam kiraan hari akan menambah bilangan yang diperlukan. Teknik penambahan kiraan yang digelarkan sebagai 'intercalation' atau interkalasi ini akan menambahkan 3 bulan tambahan ke dalam kalendar mereka - setiap 8 tahun berdasarkan jadual solar bumi.

Semasa era Republik Rom, pemerintah Rom menukarkan sistem mingguan daripada 7 hari yang diamalkan sebelum itu kepada 8 hari, dengan menjadikan setiap hari kelapan sebagai hari berehat dan bersuka ria.

Setiap hari dinamakan dengan huruf A sehingga H, namun pertukaran daripada 7 ke 8 ini menyebabkan kiraan menjadi agak caca merba. Ini kerana sistem 8 hari seminggu menyebabkan kiraan minggu dan tahun menjadi tidak lagi sekata - mengakibatkan jumlah minggu dalam setiap tahun berubah-ubah kedudukan dan waktu tibanya.

Bagi menyelesaikan masalah ini, Julius Caesar memperkenalkan reformasi kiraan kalendar pada tahun 46BC, yang kita kenali sebagai kalendar Julian. Caesar memperkenalkan beberapa perubahan besar, meletakkan satu tahun bersamaan 365 hari secara tetap dengan tahun lompat berlaku setiap 4 tahun sekali - kembali menjadikan kiraan minggu setiap 7 hari sebagai kiraan rasmi.

Bagaimanapun penerimaan terhadap sistem ini tidak meluas pada zamannya, menyebabkan ada bandar yang mengamalkan sistem baru 7 hari dan ada yang kekal dengan sistem lama 8 hari seminggu. Constantine yang memerintah Rom lebih 3 abad berikutnya menyamaratakan sistem ini, menjadikan 7 hari seminggu sebagai kiraan rasmi.

Constantine turut memperkenalkan sistem penamaan hari yang kembali kepada penggunaan nama objek yang terletak di langit, serta menggabungkan kepercayaan orang Greek, Rom, Norse dan Jermanik dalam menghasilkan 7 istilah yang akan digunakan bagi mewakili nama hari yang ada.

Begitulah kisahnya bagaimana sistem 7 hari seminggu dibentuk, berdasarkan kepada kiraan matematik, logik dan juga kepercayaan masyarakat barat zaman dahulu. Anda dah tahu mengapa kita menggunakan nama 'Monday', 'Tuesday', 'Wednesday' dan seterusnya dalam sistem hari bahasa Inggeris?

Kami sudah menjelaskan kenapa kita menamakan hari-hari kita sedemikian rupa dalam salah satu artikel kami yang paling popular - Asal-Usul Nama 7 Hari Dalam Seminggu Yang Kita Gunakan Setiap Hari.


Pasangan Warga Emas Ini Menang RM107 Juta Loteri Menggunakan Matematik

Tahukah anda, kebarangkalian untuk seseorang itu memenangi loteri adalah lebih rendah berbanding kebarangkalian dipanah petir, iaitu sekitar 1 dalam 960,000.

Kebarangkalian anda dipanah petir dua kali dalam seumur hidup jika anda hidup sehingga umur purata adalah sekitar 1 dalam 9,000,000.

Ini menunjukkan bahawa betapa sukarnya untuk memenangi loteri. Namun, bagaimana jika anda menggodam sistem loteri yang boleh meningkatkan peluang kemenangan?

Dan jika ini boleh dilakukan, sudah pasti ramai ahli matematik dan para penggodam mampu memenanginya, kan?

Pasangan ini mula bercinta sejak di bangku sekolah lagi dan masih lagi dilamun cinta dalam menikmati sisa-sisa hidup mereka.

Mereka tinggal di sebuah pekan kecil di Michigan yang dikenali sebagai Evart, untuk tempoh yang lama.

Jerry dan Marge mempunyai 6 orang anak dan mempunyai kedai serbaneka yang sangat dikenali oleh 1,900 penduduk pekan itu.

Marge bertanggungjawab dalam membuat sandwic manakala Jerry pula menjaga bahagian rokok dan minuman keras.

Dan ketika Jerry dan Marge masing-masing berusia 63 dan 62 tahun, mereka memutuskan untuk menjual kedai tersebut.

Rancangan mereka adalah untuk berehat, menonton TV dan menghabiskan sisa hidup. Selama mengendalikan kedai serbaneka tersebut untuk tempoh 17 tahum mereka tidak pernah mengambil cuti.

Jadi, Jerry dan Marge berhak menikmati persaraan ini dan langsung tidak menyangka akan menjadi jutawan.

Pada suatu hari pada tahun 2003, Jerry ternampak sebuah risalah tentang satu permainan loteri baharu yang dikenali sebagai "WinFall".

Jerry sememangnya seorang yang sangat pintar dalam matematik dan ketika muda menerima ijazah sarjana muda dalam subjek ini dari Universiti Western Michigan.

Dan apabila dia melihat permainan ini, dengan serta-merta Jerry mendapat satu idea bernas.

Jerry melihat dia mempunyai 1 dalam 54 peluang untuk memilih kombinasi 3 nombor daripada 6 nombor dalam satu-satu pilihan untuk memenangi $5.

Dia juga mempunyai kebarangkalian 1 dalam 1,500 untuk memilih kombinasi 4 nombor yang membolehkannya memenangi $100.

Dengan melakukan kiraan matematik, seorang pemain yang menunggu untuk roll-down berlaku, boleh memenangi wang tunai lebih daripada wang yang kalah, selagi tidak ada pemain yang memilih 6 nombor.

Jika tiada orang memenangi jackpot, setiap kombinasi 3 nombor yang menang boleh memberikan pulangan $50 kepada pemain, dan bukannya $5 yang ditawarkan pada asalnya.

Dan bagi kombinasi 4 nombor yang menang, pemain akan menerima $1,000 dan bukann $100. Dan jika tiada pemain yang menang jackpot, Jerry menyedari bahawa tiket loteri bernilai $1 mempunyai nilai yang lebih tinggi daripada $1 ketika roll-down berlaku.

Penemuan ini bukanlah dilakukan berlaku selepas beberapa bulan penyiasatan. Jerry menyedari tentangnya hanya selepas kira-kira 3 minit bahawa terdapat kecacatan pada loteri ini.

Dia menjelaskan bahawa permainan loteri seperti Mega Millions, hadiah akan terkumpul dan meningkat jika tiada siapa memenangi jackpot.

Berbeza dengan WinFall, di mana apabila tiada orang memenangi hadiah terbesar, jackpot akan mengalami roll down.

Roll down berlaku apabila tiada pemenang jackpot, dan wang tunai tersebut akan diagihkan ke peringkat hadiah tertinggi (di bawah jackpot) yang mempunyai pemenang. Dengan kata mudah, jika tiada pemenang nombor 1, maka wang tersebut akan diberikan kepada pemenang nombor 2.

Dan sudah tentunya hadiahnya tidaklah sebesar jackpot, tetapi jumlahnya agak lumayan.

Bagi orang biasa seperti anda dan penulis, kita mungkin tidak menyedari sesuatu yang istimewa dalam situasi ini. Tetapi bagi Jerry yang sangat pintar, dia serta-merta mendapat cara untuk menggodam loteri ini.

Dalam satu wawancara dengan media Amerika, Jerry menjelaskan bagaimana dia menggodam loteri tersebut:

"Ini apa yang saya katakan. Saya kata jika saya bermain $1,100, secara matematiknya saya akan dapat satu pemenang nombor 4, dan saya akan menang $1,000. Saya bahagikan $1,100 dengan enam, dan bukannya 57 kerana saya melakukan kira-kira dan saya memperoleh angka 18. Jadi saya tahu saya akan dapat 18 atau 19 pemenang nombor 3, dan saya memenangi $50 bagi setiap satunya. Dengan 18, saya mendapat $1,000 untuk pemenang nombor 4, dan saya mendapat 18 pemenang nombor 3 bernilai $50 setiap satunya, berjumlah $900. Jadi, saya memperoleh $1,900 dengan pelaburan $1,100,". kata Jerry Selbee.

Sistem yang digunakan Jerry ini mungkin kelihatan seperti rumit bagi kebanyakan orang, namun dia berkata ia sebenarnya aritmetik yang sangat asas.

Dan disebabkan itu, Jerry berfikiran bahawa jika dia boleh melakukan semua ini, sudah tentunya mereka yang pandai dalam matematik juga mampu. Namun, tidak ada siapa pun yang mengetahui tentang hal ini.

Apabila roll-down pertama diumumkan, Jerry melaburkan $3,600 untuk membeli tiket, dan mendapat pulangan $6,300. Dia kemudiannya melaburkan $8,000 dan memperoleh hampir dua kali ganda jumlah tersebut.

Melihatkan peluang lebih besar, Jerry memberitahu Marge untuk menggunakan simpanan persaraan mereka untuk bermain loteri dan berkata bahawa ia tidak mempunyai risiko kerana dia menggodam loteri tersebut.

Marge tidak terkejut dan berkata ketika diterangkan oleh Jerry, semuanya masuk akal. Satu-satunya perkara yang membuatkan Jerry keliru adalah mengapa masih tiada orang lain yang mengetahuinya.

Jerry meneruskan penggodamannya tetapi kali ini dengan jumlah yang lebih besar. Terlalu besar sehinggakan dia menubuhkan syarikat yang diberi nama G.S Investment Strategies.

Dalam satu wawancara bersama CBS, Jerry menunjukkan kepada wartawan tentang butiran setiap kemenangan, dan mengatakan bahawa kemenangan terbesar adalah ketika dia membeli loteri bernilai $515,000 dan menang $853,000.

Jerry kemudiannya menjual saham dalam syarikat kepada ahli keluarga dan rakan-rakannya. Mereka ini menerima pulangan pelaburan yang sangat tinggi daripada kemenangan Jerry.

Kebanyakan daripada mereka yang bukan ahli keluarga adalah penduduk pekan kecil itu yang dikenali sejak dahulu lagi.

Jerry menerangkan tentang matematik di sebalik loteri itu dan terus memenangi hadiah besar. Salah seorang daripada rakan Jerry memberitahu bahawa pulangan kemenangan tersebut membantunya membayar yuran persekolahan 3 orang anaknya dan seorang lagi ke kolej perundangan.

2 tahun kemudian pada tahun 2005, Jerry mempunyai 25 anggota dalam "kelab loteri" nya. Sesetengah daripada mereka adalah anggota polis, pengurus kilang dan bank.

Namun, secara tiba-tiba Michigan memberhentikan permainan itu dengan alasan tidak menguntungkan, sekaligus menamatkan pelaburan yang boleh dilakukan Jerry.

Tak lama kemudian, Jerry menerima berita baik apabila salah seorang daripada anggota kumpulannya memberitahu bahawa terdapat permainan yang lebih kurang sama di Massachusetts, 1,448 kilometer dari tempat tinggal mereka.

Jerry dengan pantas melihat permainan itu dari komputer dan sebaik sahaja dia mengkaji permainan itu, Jerry memberitahu rakannya itu bahawa mereka boleh bermain loteri itu.

Masa yang diambil oleh Jerry untuk mencari penyelesaian bagi menjamin kemenangan bagi loteri ini sekitar 10 minit. Dengan itu, kumpulan Jerry mula mengumpulkan wang bagi memulakan permainan di Massachusetts.

Untuk tempoh 6 tahun, Jerry dan marge akan memandu sejauh 1,448 kilometer untuk ke Massachusetts setiap kali mereka mengetahui roll-down dilakukan.

Mereka akan membeli berpuluh-puluh ribu tiket loteri setiap hari dan mereka berkata ia seperti satu pekerjaan di mana kadang-kala mereka bekerja hampir 10 jam sehari.

Mereka menyimpan berjuta-juta tiket yang kalah, sekiranya ada pihak yang menyiasat mereka.

(Tiket loteri kalah yang disimpan sekiranya mereka disiasat pihak berkuasa)

Apa yang dilakukan oleh Jerry dan Marge adalah tidak melanggar undang-undang kerana mereka hanyalah bermain loteri, namun mereka perlukan bukti bahawa mereka tidak menipu.

Pasangan warga emas ini juga memberitahu bahawa mereka tidak kisah dengan kerja keras dan memandu sejauh itu, hanya kerana ia berbaloi melihatkan ahli keluarga dan teman rapat mereka menang.

Dan pada tahun 2011, akhbar The Boston Globe seolah-olah mengetahui tentang Jerry dan Marge. Mereka mendapat tahu berita bahawa seseorang atau sekumpulan orang membeli tiket dalam jumlah yang banyak di tempat-tempat tertentu di Massachusetts.

Apa yang menarik adalah The Boston Globe bukan sahaja mengetahui bahawa jika anda membeli sejumlah tiket untuk permainan ini anda akan terjamin untuk menang, tetapi juga penyiasat mendapati ada dua kumpulan yang melakukan perkara ini.

Wartawan memberitahu salah satunya adalah sindiket pasangan Selbee, dan pesaing mereka tak lain dan tak bukan adalah pelajar dari Institut Teknologi Massachusetts (MIT).

Sekumpulan pelajar MIT mengumpulkan wang untuk dilaburkan dalam skim ini dan melakukannya dalam tempoh 7 tahun dengan jumlah keuntungan bernilai $3.5 juta (RM14.4 juta).

Apabila kisah ini terbongkar, permainan ini dihentikan serta-merta dan satu penyiasatan dilakukan yang diketuai oleh inspektor jeneral Massachusetts pada ketika itu.

Beliau memberitahu pihak media bahawa pasukannya bekerja keras untuk mencari jika wujudnya rasuah, penipuan atau apa-apa yang melanggar undang-undang. Namun, mereka mendapat bahawa tiada pelanggaran undang-undang yang berlaku.

Sepanjang 9 tahun, syarikat yang diasaskan oleh Jerry dan Marge Selbee memperoleh sekitar $26 juta (RM106.6 juta).

(Marge dan Jerry Selbee dalam wawancara dengan rancangan 60 Minutes)

Sebahagian besar daripada kemenangan ini diberikan kepada anak-anak, cucu dan bakal cicit pada masa akan datang. Mereka juga menggunakan wang tersebut untuk mengubah suai rumah.

Media melaporkan bahawa kumpulan itu masih bersama pada hari ini, tetapi hanya bertaruh dalam permainan poker antara satu sama lain.

Sehingga ke hari ini, Jerry memberitahu bahawa perkara paling menghairankan adalah tiada siapa yang mengetahui tentangnya, hanya sehinggalah diketahui pelajar MIT.

Mereka digelar sebagai The Lottery Hackers (Penggodam Loteri), diwawancara oleh rancangan 60 Minutes dan mungkin kisah mereka akan dijadikan inspirasi kepada filem Hollywood.


Buraku Kigyō : Sistem Pekerjaan Yang Menindas dan Mengeksploitasi Pekerja di Jepun

Sekiranya anda pernah mendengar terma "Black Company", anda mungkin membayangkan sebuah syarikat yang menjalankan perniagaan secara haram. Dalam bahasa Jepun, "Black Company" dipanggil "buraku kigyō" dan terma ini sebenarnya digunakan untuk merujuk kepada syarikat yang mengamalkan sistem pekerjaan yang menindas dan mengeksploitasi pekerja mereka.

Apabila memperkatakan tentang sistem pekerjaan yang mengeksploitasi pekerja, mungkin anda akan terbayangkan kilang-kilang di China yang memerah keringat pekerja mereka habis-habisan sehingga ada antara pekerja yang membunuh diri akibat daripada tekanan di tempat kerja.

Walau bagaimanapun, ianya tidak tepat. Istilah "buraku kigyō" ini biasanya dikaitkan dengan syarikat kolar putih dan bukannya syarikat kolar biru. Istilah ini dicetuskan oleh sekumpulan pekerja muda dalam bidang IT pada awal tahun 2000 sebelum ianya turut digunakan sebagai meme bagi para pekerja dalam bidang lain.

Walau persekitaran tempat kerja setiap syarikat adalah berlainan, syarikat "Black Company" ini dapat dikenalpasti daripada beberapa ciri antaranya mengambil pekerja dalam jumlah yang ramai dan memaksa mereka melakukan kerja lebih masa (overtime) tanpa membayar sebarang elaun tambahan kepada mereka.

Kondisi di tempat kerja juga sangat "bertoksik" dan sudah menjadi kebiasaan para pekerja diherdik dan dimarahi oleh orang atasan mereka di hadapan rakan-rakan yang lain. Para pekerja pula hanya menyiapkan tugasan yang diberikan atas rasa takut, bukannya atas rasa tanggungjawab dan hormat pada syarikat dan bos mereka.

Selain itu, bagi mengelakkan seseorang pekerja sewenang-wenangnya meletakkan jawatan, mereka akan diugut tidak akan diberikan sebarang rekomendasi sekiranya pekerja tersebut cuba memohon pekerjaan di tempat lain.

Peningkatan populariti terma ini menyebabkan masalah "Black Company" ini telah mendapat perhatian ramai pihak. Pada 2009, sebuah drama bertajuk "A man on the verge at a BLACK company" telah ditayangkan.

Ianya berdasarkan kisah sebenar yang telah diceritakan oleh seorang pengguna forum mengenai tempat kerjanya yang mengeksploitasi para pekerjanya. Persekitaran kerja kejam dan tidak beretika syarikat ini telah dilakonkan semula dalam filem ini seperti yang dipaparkan dalam klip video di atas.

Seperti yang dapat dilihat daripada klip video di atas, para pekerja syarikat tersebut telah dipaksa bekerja keras sehingga mencapai had dan kemampuan mereka. Jelas sekali para pekerja kelihatan sangat stress dan mental mereka tidak berada dalam keadaan yang baik.

Dapatkah anda membayangkan jika anda berada dalam situasi tersebut? Apa yang dipaparkan dalam video tersebut bukan sekadar lakonan semata-mata tetapi ianya adalah realiti sebenar yang berlaku. Syarikat teruk sebegini sememangnya wujud dan para pekerja mula mencetuskan gerakan agar syarikat sebegini dapat dibawa ke muka pengadilan.

Pada tahun 2012, sekumpulan individu yang terdiri daripada aktivis, wartawan dan pensyarah universiti telah menubuhkan sebuah jawatankuasa istimewa untuk menganjurkan majlis anugerah "Black Corporations Award" dimana orang awam boleh mengundi untuk syarikat yang paling "jahat" terhadap pekerja mereka.

Walaupun majlis ini dianggap sesetengah pihak sekadar parodi ataupun bahan gurauan, jawatan kuasa penganjur majlis ini mengatakan mereka sangat serius dan mempunyai objektif yang khusus untuk penganjuran majlis sebegini.

Penganjuran majlis sebegini sebenarnya bertujuan untuk meningkatkan kesedaran pekerja mengenai hak mereka di tempat pekerja serta mendedahkan syarikat-syarikat yang suka mengeksploitasi dan mengambil kesempatan terhadap pekerja mereka. Majlis anugerah ini kini dianjurkan setiap tahun.

Terdapat beberapa ciri-ciri yang dilihat untuk membuat undian dan pencalonan terhadap syarikat atau organisasi yang layak menerima anugerah "Black Corporations Award" ini. Antara aspek yang dilihat adalah:

Pada tahun 2008, Mina Mori, 26 tahun, pekerja wanita di syarikat Watami (syarikat rangkaian makanan) telah membunuh diri setelah dikatakan bekerja lebih masa selama 141 jam dalam sebulan. Perkara ini berlaku hanya selepas 2 bulan wanita malang itu menyertai syarikat tersebut.

Mungkin ada sesetengah pihak menganggap membunuh diri adalah pilihan individu itu sendiri dan sesebuah syarikat tidak boleh dipertanggungjawabkan. Walau bagaimanapun, sesetengah pihak mendakwa Mina Mori mungkin tidak akan mengambil tindakan tersebut sekiranya dia tidak diletakkan dalam keadaan tertekan oleh majikannya.

Lebih menimbulkan kemarahan adalah reaksi Pengasas syarikat Watami, Miki Watanabe yang mengelakkan diri untuk bertemu dengan keluarga wanita ini. Malah, dia juga enggan menyatakan permohonan maaf terhadap apa yang berlaku pada pekerjanya itu sehinggalah pada 27 Mac 2014 apabila diarahkan oleh mahkamah untuk berbuat demikian.


Kenapa Putera Harry Dan Meghan Markle Mahu Undur Diri Dari Keluarga Diraja Britain?

Apabila Putera Harry dan Meghan Markle mengumumkan bahawa mereka akan mengundurkan diri dari tugas mereka sebagai anggota senior keluarga diraja Britain, ramai orang awam di A.S. dan U.K. menyokong keputusan mereka.

Tidak lama selepas muat naik Putera Harry dan Meghan di Instagram, pihak istana mengeluarkan kenyataan rasmi mereka dan mereka seolah-olah kelihatan seperti tidak tahu bahawa pasangan ini telah membuat keputusan muktamad.

"Perbincangan dengan Duke dan Duchess of Sussex berada di peringkat awal. Kami memahami keinginan mereka untuk mengambil pendekatan yang berbeza, tetapi ini adalah masalah rumit yang akan mengambil masa untuk diselesaikan," kata pihak istana.

Terbaru, Putera Harry telah dipanggil menghadap nendanya Ratu Elizabeth II untuk mesyuarat krisis untuk membicangkan tentang perkiraan masa depan untuknya dan Meghan berikutan pengumuman mengejut mereka ini.

Bapa dan abangnya, Putera Charles dan Putera William juga akan menghadiri pertemuan itu. Meghan pula akan menyertai melalui panggilan telefon dari Kanada di mana beliau diami ketika ini bersama anak mereka, Archie.

Terdapat khabar angin mengenai perselisihan dalam keluarga Diraja ini dan ia semakin memuncak sebelum Putera Harry dan Meghan mengikat tali pernikahan mereka pada tahun 2018 lagi.

Bukan sahaja terdapat laporan bahawa Meghan dan Kate Middleton tidak serasi kerana mempunyai pandangan yang berbeza dalam cara mereka melihat tanggungjawab diraja mereka, tetapi ada banyak khabar angin bahawa Putera Harry bertelagah dengan abangnya Putera William.

Perselisihan di kalangan kaum kerabat yang paling jelas adalah ketegangan antara Putera William dan Putera Harry, bermula sebelum pertunangan Putera Harry, apabila Putera William mengingatkan Putera Harry untuk tidak membuat keputusan terlalu pantas berkenaan hubungannya dengan Meghan.

Hubungan antara kedua-dua mereka dilaporkan semakin merosot sejak tahun lalu atau dua tahun.

Dalam kegembiraan menimang cahaya mata mereka Archie yang kini berusia 8 bulan, Meghan kemudiannya memberitahu wartawan bahawa melahirkan anak di bawah perhatian yang sangat dahsyat oleh mereka yang sangat mengikuti berita mengenai keluarga Diraja sebagai "tersangat mencabar".

Berikutan tekanan dan ketegangan selepas melahirkan anak, Meghan bersama Putera Harry memutuskan untuk meraikan perayaan Krismas pertama Archie jauh dari keriuhan Istana Sandringham.

Sebaliknya, mereka bertiga memilih untuk menikmati waktu keluarga bersendirian di sebuah rumah di Pulau Vancouver di Kanada.

Menurut sumber, kemungkinan besar Putera Harry memutuskan untuk meninggalkan keluarga Diraja Britain adalah untuk melindungi isteri dan anaknya daripada sebarang bahaya terutamanya media Britain.

Sebelum berkahwin dengan Putera Harry, rakan-rakan Meghan yang merupakan rakyat Britain menasihatinya agar tidak berbuat demikian kerana tabloid Britain akan menghancurkan hidupnya.

Akan tetapi, Meghan yang berasal dari Amerika Syarikat tidak mengerti tentang perkara itu kerana hal sebegini tidak berlaku di negaranya.

Sifat perkauman dari media juga dikatakan menjadi salah satu penyumbang kepada pengunduran ini.

Antara kumpulan yang tidak terkejut dengan berita ini adalah orang berkulit hitam yang tinggal di Britain.

Sesetengah daripada mereka meluahkan rasa lega bahawa Meghan, yang mana ibunya seorang warga Afrika-Amerika, akhirnya keluar daripada terperangkap dalam persekitaran toksik.

Mereka tertanya-tanya bagaimana Meghan boleh bertahan dengan situasi itu terlalu lama.

Sanaa Edness, seorang imigran dari Caribbean ke Britain memberitahu New York Times bahawa "tiada siapa yang patut bertolak ansur dengan tindakan buli hanya kerana warna kulit mereka".

Antara contoh sifat perkauman yang ditunjukkan ke atas Meghan termasuklah pengulas BBC, Danny Baker, yang memuat naik di Twitter satu jenaka mengenai cahaya mata Putera Harry dan Meghan Markle dengan menggunakan gambar cimpanzi.

Selain itu, tajuk utama Daily Mail menyatakan komen bersifat perkauman dengan mengingatkan pembaca bahawa kawasan kejiranan di mana Meghan dilahirkan adalah tersangat berbeza dengan persekitaran "kaya" di mana Putera Harry dibesarkan.

Daily Mail cuba untuk mengaitkan Meghan dengan "jenayah dan geng jalanan" yang terletak di kawasan L.A. dengan merujuk kepada hakikat bahawa ibunya masih tinggal di kawasan kejiranan mereka yang lama itu.

Malah, ia kelihatan seolah-olah apa sahaja yang dilakukan oleh Meghan semuanya tidak betul. Seperti mana ketika dia dikritik dengan hebat kerana menghadiri jemputan khas menyunting satu keluaran majalah Vogue UK.

Dan Wootton, editor eksekutif The Sun meluahkan rasa marahnya di TV dengan mengatakan bahawa keluarga Diraja tidak sepatutnya berbuat demikian.

Namun, keluarga Diraja Britain mempunyai satu tradisi melakukan apa yang dilakukan Meghan. Sebagai contoh, Putera Charles menjadi tetamu untuk menyunting majalah Country Life sebanyak dua kali.

Kate Middleton dipuji kerana menjadi tetamu untuk menyunting untuk Huffington Post dan dia juga dipaparkan di muka hadapan majalah UK Vogue.

Tak cukup dengan itu, Daily Mail mengkaji salahsilah keluarga Meghan dan menerbitkannya dengan tajuk "Bagaimana dalam 150 tahun, keluarga Meghan dari berubah daripada hamba kapas kepada keluarga Diraja melalui kebebasan dalam Perang Saudara A.S.".

Seperti yang dinyatakan pasangan ini, mereka mahu berdikari dari segi kewangan. "Berdikari secara kewangan" adalah istilah yang menarik.

Kadang-kadang ungkapan itu bermakna bebas daripada wang keluarga, tetapi itu bukan apa ada dalam fikiran Duke dan Duchess of Sussex ini.

Sebaliknya, apa yang dimaksudkan adalah mereka tidak akan lagi menerima pembiayaan melalui Geran Berdaulat, dana yang ditubuhkan oleh kerajaan U.K. untuk urusan rasmi keluarga Diraja.

Menerima wang itu datang dengan banyak syarat, seperti akses akhbar bukan sahaja kepada tugas diraja mereka tetapi kepada acara keluarga tertentu, yang membuatkan mereka tidak mempunyai privasi.

Kini mereka boleh bekerja dan memperoleh pendapatan, yang mana tidak dibenarkan ketika menjadi kerabat Diraja.

Tetapi kerabat British mempunyai sumber pendapatan lain selain Geran Berdaulat.

Putera Charles juga adalah Duke of Cornwall. Oleh itu, beliau berhak mendapat semua pendapatan daripada Duchy of Cornwall.

Duchy of Cornwall mempunyai lebihan operasi hampir RM120 juta pada tahun 2019. Putera Harry, Wiliam dan isteri-isteri mereka menerima berjuta-juta pound setiap tahun dari Putera Charles.

Setakat ini masih tiada tanda-tanda bahawa Putera Harry berhasrat berhenti menerima pembayaran ini, tetapi ia bergantung kepada Putera Charles sama ada dia memutuskan untuk terus memberikan kepada pasangan ini. memberi mereka.

Dari segi kerjaya, Meghan sudah tentu boleh kembali menjadi pelakon TV dan filem, yang mana menerima bayaran yang sangat lumayan.

Dia juga mungkin boleh melibatkan diri dalam bidang fesyen seperti yang dilakukannya sebelum ini.

Putera Harry dan Meghan juga sudah mempunyai nilai kekayaan yang agak lumayan, dianggarkan bernilai sekitar RM120 juta.

Kekayaan mereka yang merupakan gabungan dari gaji Meghan sebagai seorang pelakon di Amerika Syarikat dan elaun tujuh angka Putera Harry serta pelaburan yang diwarisi dari ibunya, Puteri Diana, adalah berasingan daripada Geran Berdaulat.

Putera Harry dan Meghan berkata bahawa mereka bercadang untuk membahagikan masa antara U.K dan Amerika Utara.

"Keseimbangan geografi ini akan membolehkan kami membesarkan anak kami dengan penghargaan kepada tradisi diraja kelahirannya, sambil memberi ruang kepada keluarga kami untuk memberi tumpuan kepada bab seterusnya, termasuk pelancaran entiti amal baru kami (Royal Sussex)," kata Putera Harry dan Meghan.

Ramai warga Amerika Syarikat mungkin beranggapan bahawa pasangan ini merujuk kepada Amerika Syarikat apabila menyebut Amerika Utara.

Ketika ini di U.K., pasangan ini mengatakan bahawa merancang untuk terus tinggal di rumah mereka di Frogmore Cottage, selagi mana dibenarkan Ratu Elizabeth II.


6 Pemain Yang Memilih Bermain Dengan Pasukan Kebangsaan Kurang Ternama

Peraturan berkaitan status kewarganegaraan menjadi antara isu yang kerap dibincangkan, apabila melibatkan kerjaya pemain bola sepak. Ini kerana kelonggaran dan sekatan dalam proses mendeklarasi kewarganegaraan seseorang, boleh menentukan hala tuju karier pemain itu, dalam peringkat antarabangsa.

Ada negara yang membenarkan rakyatnya memegang dua hingga status kewarganegaraan, tetapi badan profesional bola sepak dunia pula tidak mengiktiraf peraturan itu - mengehadkan pemain perlu memilih satu negara saja untuk dia bermain.

Selepas FIFA memperkenalkan peraturan baru tahun 2004 membenarkan pemain mengubah negara yang diwakilinya semasa peringkat bawahan kepada satu saja negara pada peringkat senior dengan syarat tertentu, ramai pemain memilih untuk menjalani karier pasukan kebangsaan yang berbeza. Berikut adalah 6 pemain antarabangsa yang memilih untuk beraksi, dalam pasukan kebangsaan yang kurang ternama; berbanding negara mula mereka beraksi sebelumnya.

Status kewarganegaraan Wilfried Zaha menjadi kontroversi selepas berlakunya tarik tali antara pengurusan pasukan kebangsaan England dan Ivory Coast. Zaha telah pun mewakili pasukan England bawah 21 dan sebenarnya berhasrat meneruskan kariernya dengan negara tersebut.

Malangnya panggilan untuk menyertai pasukan England tidak pernah kesampaian kecuali dalam perlawanan persahabatan. Pada tahun 2016, Zaha mengambil keputusan menyertai pasukan kebangsaan Ivory Coast, meninggalkan pasukan kebangsaan England yang telah disertainya sejak tahun 2012, kerana percaya England tidak memberikan peluang saksama untuknya.

Nama beliau disebut-sebut selepas menjadi antara penyerang terbaik dunia semasa beraksi dalam liga Jerman, tetapi tidak ramai yang tahu Aubameyang sebenarnya layak untuk beraksi dengan tiga negara - Gabon, Perancis dan Sepanyol. Dia lahir di Perancis dan ibunya pula orang Sepanyol.

Walau demikian, Aubameyang memilih untuk mewakili negara Gabon, untuk meneruskan legasi yang pernah dilalui ayahnya Pierre-François Aubameyang yang menjadi kapten pasukan kebangsaan negara tersebut, dengan 80 penampilan kesemuanya. Gabon tidak pernah layak ke Piala Dunia tetapi sudah beberapa kali melayakkan diri ke kejohanan Piala Negara-Negara Afrika.

Pemain pertahanan kental negara kita serta kapten kepada pasukan Pahang, Matthew Davies memulakan karier bola sepak di di negara kelahirannya Australia, berjaya membuat penampilan sulung dalam liga perdana A-League pada usia 18 tahun.

Kejayaan itu membolehkan beliau terpilih untuk menyertai pasukan Australia bawah 19 tahun, namun dia membuat keputusan untuk 'pulang' ke negara asal ibunya, seorang rakyat Sabah - bagi mendapatkan peluang lebih cerah beraksi di peringkat kelab dan pasukan kebangsaan. Kini, dia menjadi antara salah satu nama wajib dalam kesebelasan utama skuad Harimau Malaya.

Mempunyai latar belakang yang sangat unik, Lawrence lahir di England sebelum ibunya, Elizabeth Ong seorang warganegara Malaysia dan bapanya, Lawrence Corbin seorang warganegara Barbados memilih untuk berhijrah ke Kanada. Dari situ, karier bola sepaknya bermula di Amerika Syarikat sebelum dia berpindah ke Jerman dan Belanda - yang membawanya ke Malaysia.

Tidak pernah terpilih mewakili mana-mana negara kecuali satu perlawanan persahabatan dengan pasukan kebangsaan Kanada, Lawrence melakukan penampilan pertama dengan Malaysia pada 7 Jun 2019, dalam pusingan kelayakan Piala Dunia 2022 - menewaskan Timor Leste 7-1.

Mempunyai harapan cerah untuk menjadi tulang belakang pasukan kebangsaan Perancis, Kalidou Koulibaly yang kini dianggap sebagai salah seorang pemain pertahanan terbaik dunia akhirnya memilih untuk bermain bersama pasukan Senegal, walaupun lahir di Perancis.

Dia menyertai pasukan Perancis bawah 20 tahun, namun pada tahun 2015 mengumumkan hasrat untuk beraksi dengan Senegal selepas jurulatih Senegal, Aliou Cisse memujuknya. Hasil keputusan itu, Senegal berjaya menjadi naib juara Piala Negara-Negara Afrika tahun 2019 dan layak ke Piala Dunia 2018, terkeluar akibat keputusan 'fair-play' selepas terikat dengan Jepun.

Di antara semua pilihan pemain, keputusan yang diambil Saido Berahino merupakan keputusan paling drastik. Ini kerana pada peringkat awal karier mudanya, dia menjadi rebutan banyak kelab di England, negara angkatnya. Berahino mewakili England pada peringkat bawah 16, 17 sehinggalah peringkat bawah 21 - sebelum dipanggil mewakili pasukan kebangsaan England pada tahun 2014. Bagaimanapun, dia tidak beraksi dalam perlawanan tersebut, sebaliknya hanya memanaskan bangku simpanan.

Seorang warganegara Burundi pada asalnya namun berhijrah ke England selepas keluarganya menjadi pelarian, Berahino mengatur semula karier kebangsaannya - memilih untuk beraksi dengan negara asalnya selepas 3 tahun menunggu England menagih khidmatnya, tanpa sebarang jawapan.

Dia melakukan penampilan pertama dengan Burundi pada tahun 2018, membantu Burundi layak ke kejohanan akhir Piala Negara Afrika edisi 2019 beraksi bukan saja sebagai tunggak utama - malahan kapten pasukannya.


Apa Itu Perairan Antarabangsa Dan Siapa Yang Berkuasa Ke Atasnya?

Pada Oktober 2015, kapal dan kapal selam Rusia beroperasi berhampiran dengan kabel data bawah laut, mencetuskan kebimbangan bahawa Rusia mungkin dengan sengaja boleh memotong atau memantau talian komunikasi dunia.

Kabel data dilindungi oleh undang-undang antarabangsa, tetapi apa yang berlaku di perairan antarabangsa adalah satu bidang kuasa yang rumit.

Jadi, apakah yang dimaksudkan dengan perairan antarabangsa dan siapa yang berkuasa ke atasnya?

Dengan kata mudah, perairan antarabangsa adalah kawasan air yang berada di luar perairan wilayah sesebuah negara, yang merangkumi 12 batu nautika dari pantainya.

Terdapat juga Zon Ekonomi Eksklusif (EEZ) yang merangkumi 200 batu nautika dari pantai sesebuah negara, tetapi EEZ hanya mengguna pakai hak kedaulatan ke atas apa yang terdapat di bawah permukaan air, seperti minyak atau mineral.

Selepas 12 batu nautika, sesiapa sahaja boleh belayar melalui zon ekonomi eksklusif sesebuah negara, tetapi tidak dibenarkan menangkap ikan atau menggerudi minyak.

Malah, kebebasan untuk berlayar di perairan antarabangsa adalah salah satu daripada beberapa kebebasan yang dijamin oleh Konvensyen Pertubuhan Bangsa-Bangsa Bersatu mengenai Undang-undang Laut.

Semua negara dibenarkan untuk terbang, meletakkan kabel, membina pulau, menangkap ikan dan melakukan penyelidikan saintifik.

Tetapi sudah tentunya ini tidak bermakna bahawa anda boleh melakukan apa-apa sahaja di perairan antarabangsa.

Perkara pertama dan terpenting, apa sahaja yang sedang dilakukan di perairan antarabangsa berada di bawah bidang kuasa negara di mana sesebuah kapal itu didaftarkan.

Sebagai contoh, jika anda melakukan pembunuhan di perairan antarabangsa semasa berada di atas kapal Pakistan, maka anda akan diadili dan dihukum di bawah undang-undang Pakistan tanpa mengira kewarganegaraan anda sendiri.

Tetapi bagaimana jika negara berkenaan tidak dapat atau enggan mendakwa aktiviti jenayah, seperti aktiviti lanun Somalia?

Dalam hal seperti inilah di mana konsep "bidang kuasa sejagat" terpakai. Bidang kuasa sejagat membolehkan mana-mana negara untuk mendakwa jenayah tanpa mengambil kira kewarganegaraan pelaku atau di mana jenayah itu dilakukan.

Walaupun biasanya konsep ini digunakan untuk jenayah terhadap kemanusiaan seperti pembunuhan beramai-ramai, namun ia berguna di perairan antarabangsa kerana jika tidak, tiada siapa pun yang boleh menuntut bidang kuasa.

Usaha terbaru terhadap aktiviti lanun Somalia telah diketuai oleh Amerika Syarikat, tetapi juga melibatkan China, Rusia, Perancis, dan UK, serta EU dan NATO.

Malah, pengawalan perairan antarabangsa ini menandakan kali pertama Majlis Keselamatan PBB telah bekerja di pihak yang sama sejak Perang Dunia II.

Tetapi apa yang dianggap sebagai perairan antarabangsa biasanya tidak jelas.

Kawasan nautika sekitar Artik dan Antartika juga dipertikaikan, kerana beberapa negara telah mendakwa kedaulatan ke atas tanah itu sendiri.

Tetapi kemungkinan konflik yang paling tegang adalah di Laut China Selatan.

China membuat tuntutan ke atas beberapa pulau di Laut China Selatan dan secara proksi juga merangkumi perairan sekitarnya.

Tetapi negeri jiran seperti Taiwan, Vietnam dan Filipina mengatakan bahawa tuntutan China bertindih di wilayah mereka.

Sementara itu, negara-negara antarabangsa seperti Amerika Syarikat menyokong bahawa sebahagian besar Laut China Selatan merupakan perairan antarabangsa.

Malah, Amerika Syarikat telah menghantar kapal-kapal ke perairan yang mana China menuntut sebagai wilayahnya. Pertikaian ini dianggap salah satu yang paling tidak menentu di rantau Asia.

Perairan antarabangsa sangat penting untuk perdagangan dan perhubungan, dan pada umumnya dilindungi daripada aktiviti yang menyalahi undang-undang.

Walaupun ia mungkin kelihatan seperti anda boleh berlayar keluar sejauh 12 batu nautika dari pantai dan melakukan apa sahaja yang anda mahu, ia biasanya tidak berlaku sedemikian.

Menurut sejarah, banyak negara  telah mendakwa menguasai semua lautan dunia, tetapi pada hari ini perairan adalah bebas untuk semua.


6 Plot Dan Cubaan Bunuh Keluarga Diraja Britain Yang Gagal

Keluarga Diraja British boleh dikatakan sebagai keluarga diraja yang paling terkenal dan berpengaruh di dunia, dengan Ratu England menjadi Ketua Negara di 16 negara di seluruh dunia.

Sebagai tambahan kepada Komanwel, keluarga diraja Britain dikasihi di peringkat antarabangsa sebagai simbol kelas, keanggunan dan kerendahan hati, yang telah dipamerkan sepanjang pemerintahan mereka.

Walau bagaimanapun, kedudukan tinggi mereka dalam masyarakat telah menyebabkan mereka menjadi sasaran pembunuhan.

iluminasi.com kongsikan 6 cubaan membunuh keluarga diraja Britain yang gagal.

Pada tahun 1994, Putera Charles membuat lawatan ke Australia untuk perayaan Hari Australia.

Dengan tidak semena-mena, bekas pelajar universiti, David Kang, melompat ke pentas di mana Putera Charles berada dan melepaskan 2 tembakan dari pistol (yang digunakan dalam acara larian) ke arah kerabat diraja Britain itu.

Dia berbuat demikian sebagai protes terhadap layanan beberapa pencari suaka Kemboja yang ditahan di kem tahanan di Australia.

Putera Charles dengan pantas ditarik oleh pasukan keselamatannya yang kemudian menangkap David Kang dan dibawa ke Sydney Police Center di Goulburn Street.

Di mahkamah, David Kang memberi keterangan bahawa dia menderita akibat kemurungan dan memprotes nasib pelarian Kemboja di Australia.

David Kang sebelum itu telah menulis surat kepada Putera Wales, Presiden Amerika Syarikat, Pertubuhan Bangsa-Bangsa Bersatu dan Pope, antara lain, dan telah menerima surat balasan daripada Putera Charles.

David Kang didapati bersalah mengancam keganasan yang menyalahi undang-undang dan dihukum sehingga 500 jam perkhidmatan masyarakat.

Apa yang menariknya adalah selepas beberapa tahun kemudian, David Kang menamatkan pelajaran dan kemudiannya menjadi seorang peguam.

Dianggap sebagai monarki Britain yang paling terkenal, Ratu Victoria memerintah England dan kerajaan British sepanjang Revolusi Perindustrian, yang menyaksikan pertumbuhan dan inovasi teknologi yang sangat besar terutamanya di Britain.

Kejayaan ini membolehkan Empayar Britain berkembang dan akhirnya menguasai satu perempat daripada landasan dunia.

Beliau juga dikenali kerana cubaan pembunuhan beramai-ramai yang dilancarkan terhadapnya.

Pada tahun 1840, sejurus selepas pernikahannya, Ratu Victoria yang dalam keadaan hamil dan suaminya menaiki sebuah kereta dan secara tiba-tiba, Edward Oxford melepaskan tembakan ke arah ratu Britain itu.

Pada mulanya Ratu percaya bahawa tembakan itu datang dari pemburu-pemburu yang berdekatan, namun sebelum Edward dapat melepaskan tembakan kedua, Ratu Victoria sempat menunduk dan tembakan tersebut gagal mengenai sasaran.

Edward  kemudiannya diberkas oleh orang ramai dan Ratu Victoria meneruskan perjalanan seperti tiada apa-apa yang berlaku.

Pemerintah Britain semasa dan yang paling lama adalah Ratu Elizabeth II yang telah berkhidmat sepanjang banyak perubahan dalam masyarakat Inggeris, daripada dekolonisasi, dengan kebangkitan Tentera Republik Ireland Sementara hinggalah kepada undi Brexit serta pergolakan politik.

Dan sepanjang pemerintahan yang sangat lama ini, telah berlakunya banyak ancaman terhadap kehidupan beliau sama ada dari organisasi atau individu.

Salah satu daripadanya berlaku pada 14 Oktober 1981 ketika Ratu Elizabeth II sedang berkunjung ke New Zealand.

Ketika lawatan ini, Christopher John Lewis yang berusia 17 tahun, melepaskan tembakan ke arah beliau menggunakan senapang .22 dari tingkat lima sebuah bangunan pejabat.

Akan tetapi, tembakan itu tersasar daripada sasaran dan tidak mengenai Ratu Elizabeth II yang langsung tidak menyedari bahawa dirinya telah ditembak.

Christopher yang mengaku terlibat dalam organisasi pengganas hanya disabitkan dengan kesalahan membawa senjata api di khalayak ramai dan dijatuhi hukuman penjara selama 3 tahun.

Dipercayai bahawa pihak berkuasa New Zealand menyembunyikan kejadian ini untuk memastikan Keluarga Diraja akan terus mengunjungi negara itu.

Terkenal kerana menyerahkan takhta sebagai pemerintah hanya untuk berkahwin dengan seorang janda yang merupakan pelakon Amerika iaitu Wallis Simpson, Raja Edward VIII kekal menjadi tokoh kontroversial di Britain dan dunia sehingga ke hari ini.

Bagaimanapun semasa pemerintahan yang singkat, dia berhadapan dengan cubaan bunuh oleh seorang lelaki bernama George McMahon.

Pada 16 Julai 1936, Raja Edward VIII berlepas dari Hyde Park di mana keretanya melalui London.

Ketika dalam perjalanan, George sedang menunggu dengan sepucuk pistol dan merancang untuk menembak beliau.

Walau bagaimanapun, George yang mungkin gugup dengan rancangannya telah menjatuhkan pistol tersebut dan telah menarik perhatian orang ramai.

Kemudian dalam keadaan panik, dia mengutip semula pistol itu dan mencampakkanya ke arah Raja Edward VIII, sebelum ditangkap oleh orang ramai.

Siasatan awal percaya bahawa George hanya cuba membuat kenyataan dan tidak berniat untuk membunuh raja tersebut.

Namun setelah didedahkan bahawa nama sebenarnya adalah Jerome Bannigan dan dia mempunyai kaitan dengan Nazi, kesimpulan terakhir dibuat bahawa tindakan itu dipengaruhi dan didorong oleh ideologi Nazi.

Walaupun Putera George adalah individu yang termuda dalam senarai untuk mewarisi takhta, ini tidak menjadikannya kebal dari ancaman.

Bermula pada tahun 2016, seorang penyokong ISIS iaitu Husnain Rashid mula menghantar arahan dalam aplikasi Telegraph kepada penyokong ISIS lain mengenai cara terbaik untuk mensasarkan putera muda itu sebagai mangsa.

Dia juga menghantar sekurang-kurangnya 300,000 mesej dan muat naik, termasuk mesej kepada Agensi Berita Amaq milik Isis.

Salah satu muat naiknya termasuk gambar Prince George, bersama-sama dengan alamat sekolahnya, seorang jihadi berpakaian hitam dan mesej provokasi: "Keluarga diraja pun tidak akan terlepas."

Rashid dijatuhkan hukuman penjara minimum 25 tahun untuk pelbagai kesalahan keganasan termasuk bersiap sedia melakukan tindakan pengganas dan menggalakkan keganasan.

Walaupun beberapa individu yang disasarkan dalam entri ini sebelum ini telah disebutkan, namun mereka tidak disasarkan bersama-sama.

Paling terbaru, Keluarga Diraja telah disasarkan oleh militan ISIS yang ingin membunuh Ratu Elizabeth II, serta ahli kerabat diraja Britain pada Hari VJ 2015 (hari kemenangan ke atas Jepun), menggunakan bom periuk tekanan.

Ancaman itu adalah cukup meyakinkan sehinggakan Angkatan Tentera British memberikan arahan serangan drone ke atas seorang rakyat Britain iaitu Reyaad Khan di Syria yang dikawal oleh ISIS.

Serangan ini menyebabkan Reyaad Khan bersama-sama 2 lagi pejuang ISIS terbunuh sebelum mereka berpeluang untuk melakukan apa yang mungkin dianggap sebagai serangan pengganas terbesar dan paling merosakkan dalam sejarah British moden.


Diskusi Kewujudan Elemen Agama Dalam Filem 'Boboiboy The Movie 2"

Sedang penulis dan anak penulis yang berumur 5 tahun menonton filem hebat 'Boboiboy The Movie 2' - sampai ke klimaks cerita itu, Boboiboy watak remaja adiwira yang mampu menguasai beberapa jenis unsur alam bertindak menggabungkan dua unsur, mengalami transformasi menjadi 'Boboiboy Supra.'

Pengaruh watak itu pada anak penulis agak mendalam kerana setiap hari dia akan mengulangi gerakan sama dan mengajuk watak Boboiboy Supra, siap lengkap dengan dialognya.

Selang beberapa hari tontonan kami, dia bertanya - "ayah, apa supra?"

Berbeza dengan kuasa elemen Boboiboy yang lain, kuasa 'supra' Boboiboy tidak lagi dibentuk berdasarkan kepada rekaan unsur alam, sebaliknya mempunyai visual dan rekaan yang agak berbeza. Boboiboy Supra bertempur bukan saja sendirian, malahan dibantu oleh 7 cakera yang terbang bersamanya.

Rekaan itu menimbulkan tanda tanya pada penulis. Jika anda pun salah seorang ibu atau bapa yang tidak tahu apa itu 'supra', kami harap artikel ini mampu menjawab persoalan anak anda.

Sekiranya anda belum tahu, 'supra' membawa makna 'kemampuan untuk berada dikedudukan yang lebih tinggi' atau 'tahap yang lebih atas.'

'Supra' merupakan antara perkataan Latin yang tidak mengalami sebarang bentuk pertukaran, kekal dalam versi asalnya sejak mula sehinggalah diambil sebagai sebahagian daripada istilah rasmi Bahasa Inggeris dan Bahasa Melayu.

Dalam Bahasa Melayu pula, 'supra' diistilahkan sebagai sesuatu kebolehan yang melangkaui sempadan. Sebagai contoh, seorang yang 'supranasional' mampu melihat sesuatu isu melebihi kepentingan negaranya sendiri. Sesuatu bahasa yang diangkat sebagai bahasa 'lingua franca' juga layak dikatakan 'supranasional' kerana mampu merentasi sempadan geografi negara, sehingga digunakan oleh masyarakat luar.

Satu contoh lain, seandainya ada pihak mampu memandang sesuatu isu melebihi batas agamanya sendiri - pandangan itu boleh dikategorikan sebagai satu bentuk pandangan 'supra agama', apabila sempadan agama tidak lagi membataskan pemikirannya.

Sama ada perkara itu perlu dilihat sebagai sesuatu yang positif atau negatif, bergantung kepada pandangannya pula ya? Itu penerangan ringkas apa itu 'supra' mengikut bahasa dan penggunaannya.

Sekiranya kita amati rekaan Boboiboy Supra - beliau dibantu tujuh roda, salah satu akan sentiasa berada di belakangnya. Rekaan ini menimbulkan keresahan pada penulis, kerana imejnya sangat mirip dengan salah satu simbol paling popular dalam ajaran Buddha iaitu simbol 'dharmchakra.'

Penulis pasti persamaan ini sudah pastilah hanya satu kebetulan semata-mata disebabkan oleh kebebasan artistik, tetapi tidak salah untuk kita berbicara sedikit tentang persamaannya.

Apa yang tidak dapat penulis elakkan daripada mengajukan perbincangan kepada anda, adalah miripnya konsep 'supra' dengan ajaran dalam agama Buddha dan Hindu, serta kaitan chakra yang ada dalam rekaan Boboiboy Supra.

Dalam ajaran Buddha, wujud beberapa cabang pemikiran yang menjadi matlamat ajaran mereka - dikategorikan sebagai 'matlamat asas' dan 'matlamat supra.' Seseorang yang mampu melangkaui sempadan orang biasa, layak digelarkan telah mencapai tahap supra, dengan matlamat 'supra dunia' dan 'supra moral' akan menjurus kepada apa yang dikatakan kehidupan kekal abadi, digelarkan nibbana atau nirvana.

Sebagai contoh tentang ajaran berkait dengan pemikiran melangkau sempadan ini, penganut Buddha dididik untuk berusaha mencapai tahap 'supra dunia' (digelarkan paroraja) di mana seseorang tidak lagi langsung terpengaruh dengan sebarang bentuk godaan dunia; seperti harta, kekayaan, populariti dan sebagainya.

Tidak dapat dinafikan konsep 'supra' turut sama muncul dalam banyak agama besar dunia lain, dengan penekanan mendalam diberikan kepada keperluan seseorang untuk mengamalkan kehidupan 'supra moral', tetapi hanya ajaran Vedic, Hindu seterusnya Buddha dan Jainis yang mewarisi ajaran menekankan konsep mencapai 'supra' matlamat besar agama mereka.

Satu lagi pertanyaan yang bermain difikiran penulis berkait dengan tujuh roda yang membantu Boboiboy Supra berlawan. Rekaannya yang seperti penulis katakan, sangat mirip dengan simbol 'dharmachakra' sedikit sebanyak menimbulkan persoalan.

Apa yang lebih menimbulkan persoalan adalah berkait dengan bilangan 7 roda yang dipaparkan. Jika anda belum tahu, angka 7 mempunyai banyak makna dalam majoriti agama besar di dunia daripada Kristian, Buddha, Hindu dan juga Islam.

Dalam Bible misalnya, wujud banyak kepercayaan berkait dengan angka 7, antaranya mereka percaya Tuhan selesai mencipta dunia ini pada hari ke 7 (hari Sabtu) dan ilmu pengetahuan punya mempunyai 7 tiang utama. Bagi agama Islam, gerakan tawaf dilakukan sebanyak 7 pusingan mengelilingi Kaabah, wujud 7 tingkat syurga dan 7 tingkat neraka.

Bagi ajaran Buddha pula, wujudnya konsep enam chakra atau titik tenaga yang setiap satunya diwakili oleh satu bentuk roda. Keenam-enam titik chakra itu pula dikawal oleh satu titik utama yang digelarkan sebagai 'sahasrara,' titik punca tenaga tubuh badan seseorang yang mengawal semua manifestasi dirinya.

Kesemua roda chakra (chakra itu sendiri sebenarnya bermakna roda ~ cakera) mewakili satu elemen tubuh iaitu fizikal, emosi, kekuatan mental, kekuatan rohani, pengetahuan dan sifat empati kita. Hanya dengan memahami hubungan di antara 6 chakra dan kaitannya dengan tubuh badan serta pengaruh sahasrara, barulah seorang penganut Buddha mampu mencapai peringkat-peringkat supra yang membolehkan mereka menggapai nirvana.

Kami ingin menegaskan sekali lagi - penulis tidak menuduh elemen-elemen agama yang diterangkan di atas memang menjadi rujukan kepada rekaan Boboiboy Supra, malahan kami yakin semuanya dibuat berdasarkan kepada pilihan artistik semata-mata.

Bagaimanapun, persamaan itu ada dan besar kemungkinan tidak disengajakan. Persamaan yang ada seperti penggunaan istilah 'supra' serta paparan 7 elemen roda tenaga sedikit sebanyak menjentik penulis untuk berfikir.

Sekurang-kurangnya dengan penerangan ini, kami berharap anda faham seandainya ada kanak-kanak atau remaja yang mengaitkan rekaan Boboiboy Supra dengan elemen agama khasnya agama Buddha di masa akan datang - ini kerana persamaan itu agak jelas dari rekaan dan namanya.

Kanak-kanak sekarang - pemikirannya jauh lebih kritikal berbanding kita yang datang dari generasi sebelumnya dan maklumat pula terletak dihujung jari setiap masa. Apa yang mampu kita buat dalam menghadapi cabaran generasi muda yang akan semakin kerap bertanya, disebabkan pendedahan-pendedahan mereka kepada dunia - adalah dengan mempersiapkan diri kita sekurang-kurangnya tahu 'supra' itu apa.

Sekarang anda dah tahu 'supra' bukanlah sekadar nama salah sebuah model kereta jenama Toyota.


Ini Bagaimana Finland Menyelesaikan Masalah Gelandangan - Housing First

Pada tahun 2008, terdapat banyak khemah dan pondok bertebaran di celah-celah pokok di taman di Helsinki, Finland. Ia merupakan rumah sementara yang dibina oleh para gelandangan di tengah-tengah ibu kota Finland.

Sejak tahun 1980-an, kerajaan Finland telah berusaha untuk mengurangkan gelandangan yang tiada tempat tinggal dengan membina tempat perlindungan jangka pendek.

Walau bagaimanapun, orang-orang yang tiada tempat tinggal jangka panjang masih terbiar.

Tempat perlindungan kecemasan juga terlalu sedikit dan ramai di antara mereka yang terkesan tidak dapat berjaya keluar daripada masalah ini.

Dan tanpa alamat rumah, mereka ini tidak dapat mencari kerja. Tanpa kerja, mereka tidak dapat menyewa pangsapuri. Ini adalah satu kitaran yang menyedihkan dan mesti dihapuskan.

Selain itu, mereka mempunyai masalah untuk mendapatkan faedah sosial dari kerajaan. Pendek kata, gelandangan-gelandangan di Finland terperangkap dalam masalah ini.

Tetapi pada tahun 2008, kerajaan Finland memperkenalkan dasar baru bagi mereka yang tiada tempat tinggal. Mereka mula melaksanakan konsep "Housing First", dan sejak itu bilangan orang yang terjejas telah menurun dengan sangat ketara.

Usaha kerajaan sangat berjaya di mana Finland adalah satu-satunya negara Eropah di mana jumlah gelandangan berkurangan.

(Salah satu kompleks pangsapuri yang dibina sebagai sebahagian daripada strategi gelandangan kebangsaan Finland)

Rumah-rumah bagi mereka yang memerlukan ini disediakan oleh NGO seperti "Y-Foundation".

Mereka menguruskan pembinaan rumah-rumah ini sendiri, membeli rumah pangsa di pasaran perumahan swasta dan mengubahsuai rumah pangsa sedia ada.

Pangsapuri mempunyai satu hingga dua bilik dan di samping itu, bekas tempat perlindungan kecemasan telah diubah menjadi pangsapuri untuk menawarkan perumahan jangka panjang.

Orang-orang gelandangan ini menjadi penyewa dengan perjanjian penyewaan di mana mereka perlu membayar sewa dan kos operasi.

Pekerja sosial yang mempunyai pejabat di bangunan kediaman ini membantu dari segi isu kewangan seperti permohonan untuk mendapatkan faedah sosial.

Y-Foundation yang diketuai oleh Juha Kaakinen menerima pinjaman diskaun dari pihak kerajaan untuk membeli rumah. Di samping itu, pekerja sosial yang menjaga para gelandangan dan penyewa lain pada masa hadapan dibayar gaji oleh kerajaan.

Tak cukup dengan itu, loteri di Finland menyokong Y-Foundation ketika mereka membeli pangsapuri di pasar perumahan swasta.

NGO ini juga menerima pinjaman tetap dari bank yang mana kemudiannya dibayar menggunakan perolehan daripada sewa pangsapuri tersebut.

Dasar yang digunakan di Finland dipanggil Housing First ini merupakan bantuan gelandangan yang terbalik daripada bantuan konvensional.

Biasanya, para gelandangan di perlu mencari kerja dan membebaskan diri mereka daripada masalah psikologi atau ketagihan, barulah mereka mendapat bantuan dalam mencari penginapan.

Sebaliknya, Housing First menterbalikkan proses itu. Gelandangan terlebih dahulu mendapat tempat tinggal di pangsapuri yang disediakan, tanpa sebarang prasyarat.

Kemudian, pekerja sosial akan membantu mereka untuk memohon faedah sosial dan berpeluang untuk menerima kaunseling secara umum.

Dalam keadaan yang baru dan selamat, golongan yang dulu gelandangan ini lebih mudah untuk mencari pekerjaan dan menjaga kesihatan fizikal serta mental mereka.

Dan hasilnya sangat menakjubkan, di mana 4 daripada 5 gelandangan dapat kekal mendiami pangsapuri mereka untuk jangka masa panjang dengan Housing First dan menjalani kehidupan yang lebih stabil.

Dalam tempoh 10 tahun yang lalu, program Housing First menyediakan 4,600 rumah di Finland.

Pada tahun 2017, masih terdapat kira-kira 1,900 orang yang tinggal di jalanan, tetapi terdapat tempat yang cukup untuk mereka di tempat perlindungan kecemasan yang membuatkan mereka tidak perlu tidur di luar lagi.

Kos penyediaan tempat tinggal lebih murah daripada tinggal di jalanan

Mewujudkan perumahan untuk rakyat sudah tentunya menelan kos yang agak tinggi.

Dalam tempoh 10 tahun yang lalu, sebanyak RM1.24 biliontelah dibelanjakan untuk pembinaan, pembelian dan pengubahsuaian perumahan sebagai sebahagian daripada program Housing First.

Walau bagaimanapun, Juha Kaakinen menegaskan bahawa kos ini adalah jauh lebih rendah berbanding kos gelandangan itu sendiri.

Ini kerana apabila orang berada dalam keadaan kecemasan, situasi kecemasan akan berlaku lebih kerap termasuklah serangan, kecederaan dan kerosakan.

Kecemasan seperti ini seringkali melibatkan pihak polis, penjagaan kesihatan dan sistem keadilan, yang mana juga melibatkan kos.

Jika dibandingkan, Housing First adalah lebih murah daripada orang dibiarkan tinggal di jalanan dan taman.

Kini, kerajaan Finland membelanjakan hampir kurang daripada RM70,000 setiap tahun bagi setiap gelandangan berbanding sebelumnya.

Dengan 4 daripada 5 gelandangan yang kekal tinggal dalam pangsapuri mereka, Housing First berkesan dalam jangka masa panjang.

Dalam 20% daripada kes, mereka ini berpindah keluar kerana lebih suka tinggal bersama rakan atau saudara mara, atau kerana mereka tidak dapat membayar sewa.

Tetapi walaupun dalam kes seperti ini, mereka tidak digugurkan dari program ini. Mereka boleh memohon semula untuk sebuah pangsapuri dan disokong kembali jika mereka mahu.

Dan sudah tentu, tiada jaminan untuk kejayaan. Ini terutamanya kerana gelandangan wanita sangat sukar untuk dicapai di mana mereka menyembunyikan situasi kecemasan mereka lebih kerap berbanding gelandangan lelaki.

Mereka kurang tinggal di jalanan dan lebih suka tinggal bersama rakan atau kenalan.

Namun begitu, usaha kerajaan Finland ini sangat membantu golongan gelandangan dan boleh dijadikan contoh oleh negara-negara lain.


Ini Sebab Mengapa Bas Tidak Mempunyai Tali Pinggang Keledar/Keselamatan

Tali pinggang keledar, yang juga disebut sebagai tali pinggang keselamatan, adalah sejenis peranti keselamatan yang dipasang di dalam kereta untuk memastikan penumpang kerusi selamat dari apa-apa pergerakan yang berbahaya yang mungkin timbul disebabkan kejutan kuat akibat perlanggaran, berhenti tiba-tiba atau kemalangan .

Walau bagaimanapun, sekiranya ia sangat penting untuk keselamatan semasa duduk di dalam kereta, maka mengapa ianya tidak dipasang di dalam bas (bukan bas ekspress)?

Dan oleh kerana bas biasanya membawa lebih ramai penumpang berbanding kenderaan lain, bukankah keselamatan penumpang bas lebih utama?

Oleh kerana kita bercakap mengenai memasang tali pinggang keledar di dalam bas, kita perlu melihat langkah-langkah keselamatan yang ada pada bas lebih daripada kenderaan lain.

Bas membawa banyak penumpang di dalamnya dan sering membuat pusingan melalui pekan dan bandar. Malah, ramai kanak-kanak menaiki bas setiap hari untuk ke sekolah.

Memandangkan hakikat bahawa ramai kanak-kanak menaiki kenderaan ini, perlu ada sesuatu yang meyakinkan tentang keselamatan yang disediakan oleh bas.

Bas direka bentuk untuk menjadi selamat, sekurang-kurangnya lebih selamat daripada kenderaan lain. Ia adalah lebih berat dan besar berbanding kenderaan lain.

Selain itu, bas juga biasanya dipandu lebih perlahan dari kenderaan lain, yang mempunyai saiz yang sama tetapi mempunyai beban yang lebih rendah di dalamnya.

Dan disebabkan jisim badan berkadar secara langsung dengan momentumnya, maka jika bas bertembung dengan kenderaan lain di jalan raya, ia biasanya tidak mengalami kerosakan yang teruk (kecuali bas ekspres).

Satu lagi faktor yang menyumbang kepada keselamatan penumpang di dalam bas adalah hakikat bahawa jarak tempat duduk dengan tanah adalah cukup jauh.

Ini adalah ciri keselamatan semulajadi yang sangat penting yang mana tidak ada pada mana-mana kenderaan seperti kereta, motosikal dan sebagainya.

Oleh itu, sekiranya berlaku kecelakaan, kemungkinan besar kesannya akan diserap oleh dek bas dan bukan penumpang.

Menurut pegawai pengangkutan, ciri yang paling penting bagi bas yang membuatkan ia tidak memerlukan pemasangan tali pinggang keledar adalah pembahagian kerusi di dalamnya.

Tempat duduk dipasang pada jarak yang sama dengan satu sama lain, mengasingkan penumpang dalam 'petak' kecil.

Untuk meletakkannya dalam perspektif, cuba bayangkan bagaimana telur dilindungi daripada kerosakan dengan memastikan setiap satu daripadanya dipisahkan dan dibahagikan dalam petak kecil.

Reka bentuknya agak serupa di dalam bas di mana tempat duduk di hadapan anda adalah cukup tinggi dan biasanya empuk untuk "menangkap" gerakan anda ke arah ke hadapan ketika bas berhenti secara tiba-tiba atau perlanggaran.

Walau bagaimanapun, ini hanya langkah keselamatan pasif dan tidak menjamin keselamatan mutlak.

Satu lagi sebab mengapa terutamanya bas sekolah tidak mempunyai tali pinggang keledar adalah kos.

Kajian-kajian yang dijalankan oleh Universiti Alabama dan Pentadbiran Keselamatan Lalu Lintas Kebangsaan Amerika Syarikat (NHTSA) menunjukkan bahawa memasang tali pinggang keledar akan menaikkan kos bas sekitar $ 8,000 (RM32,600) hingga $ 15,000 (RM61,000) tanpa memberi impak besar kepada keselamatan penumpang.

Selain itu, dalam salah satu laporannya, NHTSA mendakwa bahawa "peningkatan kos modal, mengurangkan kapasiti tempat duduk, dan akibat yang tidak diingini lain yang berkaitan dengan tali pinggang keselamatan ini boleh menyebabkan lebih ramai kanak-kanak mencari cara alternatif untuk pergi ke dan pulang dari sekolah,".

Secara keseluruhannya, bas secara umum, dan bas sekolah khususnya, direka khas dengan cara untuk memastikan keselamatan penumpang.

Namun, penambahan tali pinggang keledar sudah pasti akan meningkatkan tahap keselamatan ketika dalam perjalanan menaiki bas.

Berbeza dengan bas biasa, bas ekpsress biasanya mempunyai tali pinggang keledar.

Ini disebabkan ia dipandu jauh lebih laju daripada bas biasa yang mana memerlukan ciri keselamatan yang lebih bagi memastikan keselamatan penumpang terjamin.

Akan tetapi, ramai daripada kita tetap tidak memakai tali pinggang keledar di dalam bas kerana sudah terbiasa tanpanya.

Akibatnya, ramai yang mengalami kecederaan parah malah terbunuh disebabkan ini.

Jadi, jika anda menaiki kenderaan yang mempunyai lebih daripada 2 roda, pastikan anda memakai tali pinggang keledar. Stay safe!.


5 Rekod Dunia Paling Pelik Dan Tak Mungkin Dipecahkan

Ramai di antara kita yang mempunyai impian untuk mencatatkan rekod dunia, namun tak semua yang mempunyai kebolehan unik seperti orang lain.

Malah, ia bukanlah sesuatu yang mudah kerana anda mempunyai pesaing seramai lebih daripada 7 bilion manusia di Bumi.

Walaupun begitu, kebanyakan rekod dunia saling berganti-ganti dan diperbaharui dengan rekod yang lebih hebat.

Dan bagi sesetengah rekod, ia terlalu menakutkan dan dahsyat sehinggakan tiada siapa yang berani memecahkannya.

iluminasi.com kongsikan 5 rekod dunia paling gila yang orang tak berani pecahkan.

Matt Suter merupakan seorang pelajar senior sekolah menengah berusia 19 tahun pada 12 Mac 2006, ketika ribut melanda bandar kelahirannya di Fordland, Missouri.

Matt berada di dalam karavan milik neneknya bersama nenek dan bapa saudara yang cacat.

Ketika angin dan hujan membasahi karavan tersebut, Matt berdiri di atas sofa dan cuba menutup tingkap dengan hanya memakai seluar pendek.

Dan pada ketika itu juga, dia mendengar bunyi yang tersangat kuat. Matt menjelaskan bunyi tersebut menjadi semakin kuat, seperti 10 jet tentera datang ke arah mereka.

Pintu hadapan dan belakang karavan tersebut tercabut manakala dinding, lantai dan siling mula bergerak seperti jeli.

Karavan tersebut terbalik dan dindingnya runtuh. Kemudian, sebuah lampu mengenai kepala Matt membuatkannya tidak sedar diri.

Tiba-tiba, tubuh badan Matt disedut keluar dengan begitu cepat ke dalam pusaran angin sambil dilihat neneknya.

Angin tersebut merupakan puting beliung F2 dan ia membawa Matt sejauh 398.37 meter, lebih daripada 4 kali panjang padang bola sepak.

Matt yang masih hidup kemudiannya terjaga dalam keadaan tidak cedera teruk, kecuali luka kecil.

Nenek dan bapa saudaranya juga terselamat daripada karavan yang musnah selepas mereka terperangkap di bawah perabot yang berat.

Rekod seperti yang dicipta Matt ini bukanlah kali pertama berlaku. Pada tahun 1999, seorang bayi dari Oklahoma terselamat apabila puting beliung menyebabkannya tercampak sejauh 30 meter.

Seorang gadis Dakota dan kuda padinya tidak mengalami kecederaan apabila satu puting beliung mencampakkan kedua-duanya sejauh 300 meter pada tahun 1955.

Selepas 14 tahun, tiada siapa yang berani mencabar rekod Matt Suter. Lagipun, rekod yang dicatatkan oleh Matt bukanlah dilakukan dengan sengaja atau rela hati.

Jika anda ingin, cuba untuk berjalan masuk ke dalam putaran puting beliung.

Adalah tidak mengejutkan bahawa lelaki dan wanita paling berat dalam sejarah manusia moden adalah rakyat Amerika Syarikat kerana negara ini mempunyai peratusan obesiti antara yang tertinggi di dunia.

Jon Brower Minnoch dibesarkan di Washington dan ketika berusia 12 tahun, berat badannya mencecah 135 kilogram.

Beratnya terus meningkat sehingga mencecah kemuncak berat iaitu 635 kilogram ketika berusia 37 tahun pada tahun 1978.

Pada Mac tahun yang sama, Jon mengalami kegagalan jantung dan pernafasan. Disebabkan tidak boleh bergerak, 12 orang anggota bomba dikerah untuk membawanya ke hospital.

Sebaik sampai, dia didiagnos dengan edema (lebihan cecair berair yang mengumpul di rongga atau tisu badan) yang tersangat banyak dan doktor menganggarkan bahawa Jon memiliki 400 kilogram cecair terkumpul, iaitu 63% daripada berat badannya.

Dia terlantar di hospital selama 2 tahun dengan berbaring di atas dua katil yang disambungkan bersama. 13 orang diperlukan untuk menggulingkan Jon bagi tujuan rawatan.

Ketika berada di hospital, Jon mengahwini seorang wanita bernama Jeannette. Dan disebabkan wanita ini hanya seberat 50 kilogram, mereka telah mencipta rekod perbezaan berat paling banyak antara pasangan di dunia.

Jon diberikan pemakanan sebanyak 1,200 kalori dan ketika dia keluar dari hospital setahun kemudian, Jon kehilangan berat sebanyak 419 kilogram.

Ini juga merupakan rekod kehilangan berat paling tinggi di dunia. Namun, semua ini memberikan kesan kepada tubuh badannya dan Jon meninggal pada tahun 1983 pada usia 41 tahun.

Guinness memberikan gelaran wanita paling berat di dunia kepada Rosalie Bradford dari Florida yang mencapai berat kemuncak 544 kilogram.

Seperti Jon, Rosalie bergelut dengan obesiti sepanjang hidupnya namun ia semakin menjadi-jadi selepas dia berkahwin dan melahirkan anak.

Rosalie menjadi tertekan dan cuba untuk membunuh diri, namun disebabkan terlalu berat ia membuatkan pil-pil yang ditelan hanya mampu menidurkannya selama beberapa hari.

Rosalie mula menjaga pemakanan dan bersenam, dan senaman pertama yang dilakukan adalah menepuk tangan.

Dalam tempoh setahun, dia berjaya menurunkan berat sebanyak 190 kilogram dan akhir kehilangan 317 kilogram, rekod kehilangan berat paling tinggi bagi wanita.

Pada tahun 1992 ketika berusia 49 tahun berat badan Rosalie di bawah 136 kilogram dan dia menyambungkan pelajaran serta memperoleh ijazah dalam bidang psikologi.

Dia juga mula melakukan jelajah ke seluruh AS untuk menyampaikan motivasi, dan meninggal dunia pada tahun 2006 di usia 63 tahun.

Menjelang Disember 2009, Dhanraj Wadile yang berusia 45 tahun telah bertahan selama 6 bulan akibat sakit perut kronik.

Selepas berjumla dengan doktor, dia disahkan mengalami batu karang. Dr. Ashish Patil kemudiannya menghabiskan 4 jam untuk mengeluarkan 172,155 batu kalsium oksalat dan fosfat dengan saiz antara 1 milimeter ke 2.5 sentimeter.

Kesemua batu ini dikeluarkan hanya dari buah pinggang kiri Dhanraj. Dr. Ashish dan pasukannya mengambil masa sebulan untuk mengira jumlah batu-batu tersebut.

Setelah selesai, dia menghantar batu-batu karang itu kepada Guinness untuk disahkan, yang mana telah memecahkan rekod menewaskan rekod sebelumnya sebanyak 14,098 batu karang yang dikeluarkan dari seorang pesakit.

Pemegang rekod bagi batu karang terbesar di dunia juga berasal dari India iaitu seorang anggota polis bernama Vilas Ghuge.

Pada Februari 2004, batu karang sebesar 13 sentimeter telah dikeluarkan dari buah pinggangnya. Biasanya, saiz batu-batu karang tidak melebihi 9 sentimeter iaitu sebesar bola lisut.

Pada tahun 2009, seorang warga Hungary bernama Sandor Sarkandi telah menjalani pembedahan yang mengeluarkan batu karang seberat 1.13 kilogram, sebesar buah kelapa.

Guinness mewujudkan satu kategori baru apabila Tony Collins yang berusia 40 tahun dari UK, dilaporkan telah berbaring di atas pengusung pesakit beroda (wheeler stretcher) selama 77 jam dan 30 minit.

Tony adalah pesakit kencing manis dan dijangkiti virus yang menyebabkannya dimasukkan ke Princess Margaret Hospital di England.

Dia diberitahu perlu menunggu katil hospital mempunyai kekosongan, jadi Tony dibaringkan di atas pengusung tersebut yang diletakkan di lorong di hospital pada jam 3 petang.

"Belakang saya sakit, tiada privasi dan terpaksa bergantung kepada jururawat untuk memberikan saya minuman kerana tiada tempat untuk meletakkan jag," kata Tony Collins.

Dan selepas lebih dari 3 hari, katil hospital mempunyai kekosongan. Apa yang ironinya adalah ketika Guinness menyiasat tuntutan Tony, dia sekali lagi jatuh sakit dan dimasuukan ke hospital yang sama.

Dan kali ini, dia dibiarkan di atas pengusung beroda untuk tempoh 60 jam.

Bagi rekodnya, Tony berkata malang sekali ia mungkin satu rekod yang dipecahkan setiap hari di Perkhidmatan Kesihatan Kebangsaan (NHS), sistem penjagaan kesihatan yang dibiayai dan dikendalikan kerajaan.

Ramalan Tony menjadi kenyataan pada Mac 2013, apabila seorang warga emas bernama Herbert Edwards dimasukkan ke hospital akibat serangan jantung.

Herbert menunggu di atas pengusung yang sama selama 6 hari atau 144 jam. Akan tetapi dia tidak memecahkan rekod Tony kerana Herbert diletakkan di kawasan yang ditetapkan, dan bukannya di lorong.

Di hospital yang sama dengan Tony, seorang wanita berusia 41 tahun iaitu June Rogers menunggu selama 157 jam dan 88 jam daripadanya di lorong hospital.

Tempoh ini juga tidak memecahkan rekod Tony, kerana jumlah jam June berada di lorong adalah tidak berturut-turut.

Dosha, seekor anjing pit bull campuran berusia 10 bulan yang tinggal bersama tuannya di California mengalami nasib yang begitu malang pada 15 April 2003.

Pada pagi tersebut, Dosha melompat pagar untuk keluar dari halamannya dan kemudiannya dilanggar oleh sebuah trak. Ketika anggota polis tiba, anjing ini berada dalam keadaan tempang dan matanya berair.

Beranggapan bahawa anjing tersebut cedera parah, polis itu menembak Dosha di kepala, betul-betul di bawah mata kanannya, untuk mengelakkan ia daripada menderita.

Pihak kawalan haiwan tiba dan kemudiannya memasukkan apa yang mereka sangkakan bangkai ke dalam sebuah beg plastik. Mereka membawa Dosha ke tempat kurungan anjing lalu memasukkanya ke dalam peti sejuk.

2 jam kemudian, seorang pekerja membukan peti sejuk tersebut dan mendapati bahawa Dosha yang masih berada di dalam plastik dalam keadaan duduk.

Peluru yang ditembak polis tersebut melalui tengkorak Dosha, hampir mengenai otaknya dan berakhir di dalam kulitnya di bawah rahan.

Dosha juga mengalami hipotermia tetapi tidak mengalami patah tulang akibat kemalangan awal. Serpihan peluru kemudiannya dikeluarkan, namun Dosha pulang ke rumah dengan kehilangan pendengaran pada telinga kanan.

Disebabkan Dosha ditakdirkan terselamat daripada tiga insiden yang sepatutnya telah membunuhnya, Guinness menggelarkannya sebagai anjing paling bernasib baik di dunia.


Theremin: Alat Muzik Yang Tidak Perlu Disentuh Untuk Menghasilkan Bunyi

Tidak kiralah alat muzik apa sekalipun daripada gitar, drum, piano sehinggalah ke seruling, semua alat muzik ini perlu dipegang dan disentuh untuk menghasilkan bunyi. Namun, mungkin ramai yang tidak tahu bahawa ada satu alat muzik yang langsung tidak perlu disentuh tetapi tetap mampu menghasilkan bunyi yang mengasyikkan.

Dikenali umum sebagai "Theremin", ianya mungkin alat muzik yang pelik dan unik yang perlu dihasilkan sehingga saat ini. Ianya tidak mempunyai tali dan not, hanya 2 batang besi yang langsung tidak perlu disentuh.

Untuk bermain alat muzik ini, pemain hanya perlu menggerakkan tangan di udara dengan pergerakan tertentu dan bunyi yang nyaring dan beralun umpama suara seorang penyanyi opera akan terhasil. Daripada manakah datangnya bunyi ini?

Uniknya, alat muzik ini dicipta secara tidak sengaja. Segalanya bermula pada tahun 1919 apabila seorang saintis Russia, Lev Sergeyevich Termen atau dikenali juga dengan nama Léon Theremin di Barat sedang mencipta mesin osilator berfrekuensi tinggi yang dibina untuk mengukur pemalar dielektrik gas.

Apabila Termen memutuskan untuk menambah litar audio ke mesin tersebut supaya ia mengeluarkan nada yang boleh didengar apabila mengambil bacaan, dia mendapati bahawa mesin itu bukan sahaja bertindak balas terhadap pemalar gas dielektrik tetapi juga orang-orang di sekitar mesin itu.

Dengan menukar kedudukan atau menggerak-gerakkan tangganya atau dengan bergerak di sekitar peranti itu, Termen mendapati bahawa dia boleh membuat mesinnya itu memancarkan bunyi aneh.

Pada awalnya, beliau telah mempersembahkan ciptaannya itu kepada beberapa orang saintis atau rakannya. Beliau sedar bahawa mesin tersebut layak dianggap sebagai sebuah peralatan muzik.

Beliau mengambil masa kira-kira setahun untuk memahirkan diri menggunakan mesin tersebut sebagai alat muzik. Kemudian, beliau telah mengadakan satu persembahan kepada orang awam untuk menunjukkan kemampuan alat muziknya yang unik ini.

Pada awalnya, beliau bercadang untuk menamakan ciptaanya ini sebagai “etherphone”. Tidak lama kemudian, alat ini dikenali umum sebagai "Termenvox" di kawasan Kesatuan Soviet dan "Theremin" di Amerika Syarikat.

Sebuah Theremin biasanya berbentuk kotak dan mempunyai 2 antena - 1 menegak dan 1 melintang. Pemain muzik akan berdiri di hadaapn alat ini dan menggerakkan tangan mereka antara 2 antena ini, lalu mengubah kadar kapasitan medan elektromagnet yang dihasilkan oleh antena.

Isyarat elektrik yang dihasilkan oleh antena kemudian dikuatkan dan disalurkan kepada pembesar suara. Antena tersebut dipasang secara menegak untuk mengawal pitch sementara antena mendatar berbentuk gegelung pula akan mengawal kelantangan atau kekuatan bunyi yang dihasilkan.

Apabila tangan digerakkan menghampiri antena, pitch (atau kelantangan bunyi) menjadi lebih tinggi. Apabila tangan bergerak menjauhi antena, pitch (atau kelantangan bunyi) menjadi lebih rendah. Dengan menggerak-gerakkan tangan secara pantas, seorang pemain Theremin boleh menghasilkan pelbagai bunyi yang unik dan menarik.

Selepas mengadakan pertemuan dengan Vladimir Lenin yang pada ketika itu merupakan Pengerusi kerajaan Russia yang baru, Terman telah dihantar ke seluruh pelusuk Russia untuk mempersembahkan keunikan alat muziknya itu. Ternyata ia telah berjaya menarik minat ramai pihak.

Kemudian, dia dihantar pula mengadakan persembahan di negara-negar Eropah dan Amerika Syarikat. Secara tidak langsung ianya dapat mempersembahkan kepada seluruh dunia kemajuan teknologi Russia melalui ciptaan alat muzik yang unik dan yang pertama seumpama dengannya ketika itu.

Termen kemudiannya berjaya mengikat perjanjian dengan syarikat RCA (Radio Corporation of America) untuk menghasilkan alat muzik dan menjualnya secara komersial. Malangnya, ia tidak begitu mendapat permintaan dan hanya 500 unit sahaja yang terjual.

Walaupun dikenali ramai sebagai seorang pemuzik atau saintis yang mencipta Theremin, ramai yang tidak tahu bahawa Termen juga merupakan seorang pengintip yang berkhidmat untuk pihak KGB milik Kesatuan Soviet.

Syarikat RCA pada ketika itu merupakan syarikat pembuatan barangan elektronik terkenal di Amerika Syarikat. Hubungan rapatnya dengan syarikat ini dan syarikat-syarikat besar lain seperti GE, Westinghouse dan syarikat-syarikat penerbangan membolehkan dia mengetahui penemuan dan ciptaan baru syarikat-syarikat ini.

Info yang dianggap sulit ini kemudiannya akan disalurkan pula kepada pihak KGB. Termen juga memiliki sebuah syarikat yang mencipta mesin dram dan beberapa ciptaan seperti sistem penggera dan pembuka pintu elektirk. Namun, kesemua ciptaanya ini langsung tidak terjual menyebabkannya terjerumus dalam kancah hutang.

Termen kemudiannya berkahwin dengan seorang penari ballet berkulit hitam. Namun, kerana masalah hutang, dia telah melarikan diri ke Kesauan Soviet meninggalkan isterinya di Amerika Syarikat.

Tindakan Termen melarikan diri ke Kesatuan Soviet ini sangat dicurigai oleh sesetengah pihak sehinggakan ada yang menganggap dia sebenarnya diculik oleh pihak KGB.

Walaupun dia tidak lagi mempromosikan Theremin, alat muzik ini terus tersebar luas di Hollywood. Malah, ramai produser pada ketika itu telah menggunakan Theremin untun menghasilkan bunyi latar belang dalam filem mereka antaranya Music out of the Moon, It Came from Outer Space, The Lost Weekend dan banyak lagi.

Alat muzik ini masih lagi wujud pada masa kini walaupun ianya sangat sukar ditemui. Theremin kekal menjadi alat unik yang penuh misteri kerana kesukaran menguasai alat muzik ini.

Stephen Dunnington, seorang jurutera di Moog Music, syarikat yang menghasilkan Theremin pernah mendedahkan kepada pihak CBS News bahawa saban tahun mereka menjual beribu unit alat muzik ini namun beliau percaya hanya beratus sahaja individu yang benar-benar menggunakannya.

Walaupun alat muzik ini jarang didengari oleh orang ramai, ramai peminat muzik sebenarnya pernah mendengar bunyi yang dihasilkan oleh alat muzik ini melalui beberapa kumpulan band popular era 60-an dan 70-an seperti Led Zepplin, The Beach Boys dan The Rolling Stones.


Kisah Rancangan Jahat 5 Pembunuh Upahan "Atas Angin" Yang Gagal Teruk

Dalam dunia perniagaan, ada masanya di mana peniaga-peniaga yang menyimpan dendam akan menggunakan taktik keji - bagi memastikan pesaing mereka terjejas, sekaligus menguntungkan mereka.

Ada yang menggunakan taktik memburukkan pesaing dengan melakukan sabotaj. Bagi masyarakat Melayu pula kita sering memperkatakan tentang perbuatan sihir yang diamalkan, bagi melemahkan saingan sehingga di serang sakit, sebagai contoh.

Di China berlakusatu insiden pada bulan Oktober tahun 2019 -  melibatkan seorang kontraktor perumahan bernama Tan Youhui. Berikutan pesaingnya yang agak kuat, Youhui mengambil keputusan untuk membunuh seorang pemilik perniagaan yang kerap mengganggu periuk nasinya.

Untuk itu, dia mengupah seorang pembunuh upahan bernama Xi Guangan, bagi 'menyelesaikan masalahnya.' Dari situlah situasi mula menjadi lucu.

Sasaran yang dikenali untuk dibunuh, adalah seorang lelaki yang hanya dikenali sebagai Encik Wei, seperti Youhui turut sama terlibat dalam bidang kontraktor pembinaan.

Pada tahun 2013, berikutan satu urusan perniagaan yang tidak menjadi, kerjasama di antara Encik Wei dan Youhui mengakibatkan Youhui gagal memenuhi kontraknya. Bagi meminimakan kerugian, Encik Wei bertindak membawa kes itu ke mahkamah, melakukan tuntutan ganti rugi ke atas syarikat Youhui.

Tidak mahu berdepan perjalanan panjang mahkamah yang memerlukan kos besar serta besar kemungkinan tahu dia akan kalah dalam kes, Youhui mengambil jalan pintas bagi menyelesaikan masalahnya.

Dengan upah RM1.2 juta, Guangan bersetuju untuk menamatkan riwayat Wei. Dia meminta separuh daripada bayaran yang dipersetujui, terus melakukan siasatan identiti siapa yang perlu dibunuhnya. Selepas berjaya mendapatkan salinan kad pengenalan Wei, nombor telefon dan nombor plat pendaftaran kenderaan - Guangan dengan yakin kembali bertemu Youhui bagi mengesahkan identitinya.

Syarat baru dikeluarkan Guangan - bayaran penuh perlu dijelaskan sebelum pembunuhan dilakukan. Youhui berkeras, hanya akan membayar lebihannya selepas kerja selesai.

Walaupun mengaku seorang pembunuh upahan dengan RM588,000 lebih dalam tangan, hati Guangan mula berubah. Dia mendapat idea yang lebih baik.

Guangan menghubungi seorang lagi kenalan dalam 'rangkaian' pembunuh upahan di daerah Nanning bernama Mo Tianxiang. Dia menawarkan kepada Tianxiang kontrak tersebut dengan bayaran RM588,000 berharap agar dia dapat untung atas angin tanpa perlu melakukan sebarang jenayah.

Bagaimanapun, Mo Tianxiang juga sebenarnya mempunyai idea serupa. Selepas mendapatkan maklumat daripada Guangan serta wang pendahuluan, Tianxiang mengalihkan tanggungjawab membunuh Encik Wei kepada seorang lagi 'pembunuh upahan' bernama Yang Kangsheng.

Daripada upah RM588,000 yang dijanjikan Guangan, Tianxiang menawarkan Kangsheng RM160,000 bayaran muka dan RM295,000 sekiranya urusan selesai.

Yang Kangsheng pula sekali lagi mengalihkan tanggungjawab melakukan pembunuhan itu kepada seorang lagi 'pembunuh upahan' bernama Yang Guangsheng, dengan bayaran RM118,000 bayaran muka dan RM295,000 selepas Wei selamat dibunuh. Ini bermakna Kangsheng mengharapkan untung atas angin RM40 ribu lebih dalam urusniaga mereka.

Guangsheng pula lebih tamak. Dia menghubungi Ling Xiangsi, seorang lagi pembunuh upahan yang dikenalinya lalu menawarkan kerja itu dengan jumlah bayaran RM58 ribu sahaja.

Ini bermakna, daripada tawaran asal Youhui yang bernilai RM1.2 juta dan melalui 5 orang pembunuh upahan yang berhasrat nak makan untung percuma, Ling Xiangsi setuju untuk melakukannya dengan harga lebih kurang 5% daripada jumlah sebenar. Namun, kisah ini belum tamat.

Selepas diberikan maklumat tentang individu yang perlu disenyapkan, Xiangsi pun meninjau mangsa. Mendapati lebih baik dia melakukan tawar menawar dengan mangsa, Xiangsi menghubungi Encik Wei lalu mendedahkan tawaran ke atas nyawanya, yang berharga RM58,000.

Bimbang akan keselamatan dirinya, Xiangsi menawarkan kepada Encik Wei satu perjanjian, asalkan ganjaran kepadanya akan diterima. Beliau meminta Encik Wei berlakon olok-olok seolah-olah sudah dibunuh, agar Xiangsi dapat meminta bayarannya. Gambar pun dihantar pada Guangsheng sebagai pengesahan kerja sudah selesai dan urusan pembayaran perlu dilakukan.

Bagi melindungi nyawa Encik Wei dan memastikan tiada siapa tahu dia masih hidup, Wei pergi ke Shanghai selama 10 hari bagi menyembunyikan dirinya. Malangnya, selepas berjaya menipu individu yang mahu membunuhnya - Wei gagal mengesan siapa sebenarnya dalang sebenar kejadian itu, menyebabkan hidupnya tertekan. Akhirnya pada bulan Ogos tahun 2014, Wei pergi membuat laporan di balai polis.

Hasil siasatan yang dijalankan dengan mudah berjaya mengesan hubungan di antara Encik Wei dan Ling Xiangsi. Dari situ satu per satu 'pembunuh makan gaji buta' berjaya dikenal pasti, sebelum dalangnya Tan Youhui berjaya ditemui.

Perbicaraan selama 3 tahun yang berlangsung berjaya mensabitkan kesemua mereka;  Tan Youhui dipenjara 5 tahun sebagai 'mastermind', Xi Guangan 3 tahun 6 bulan, Yang Kangsheng dan Yang Guangsheng 3 tahun 3 bulan, Mo Tiangxiang 3 tahun dan Ling Xiangsi yang mereka cerita pembunuhan selesai disempurnakan - dipenjarakan 2 tahun 7 bulan.

Individu yang paling rugi sudah pastilah Tan Youhui. Merancang taktik jahat bagi mengelakkan kerugian, akhirnya dia terpaksa rugi RM1.2 juta tanpa ada satu pun nyawa melayang meninggalkan badan. Kami harap kisah lucu ini mengajar anda bahawa perancangan jahat hanya akan mengembalikan bencana pada kita.

Lagi satu, berharapkan untung atas angin tanpa perlu bekerja - adalah perbuatan yang akan mendatangkan celaka.


Apa Berlaku Jika Seorang Pemimpin Ditumbuk Oleh Pemimpin Negara Lain?

Ketika ini, banyak negara yang saling bermusuhan dan mempunyai hubungan yang tegang. Dan ketegangan ini boleh menyebabkan apa-apa sahaja berlaku, termasuklah peperangan.

Namun, apa yang akan berlaku jika seorang pemimpin dunia menumbuk pemimpin yang lain?

Sehingga kini masih belum ada kes seperti ini yang berlaku dalam dunia moden, jadi kita tidak mempunyai rujukan untuk menjawab persoalan ini.

Namun, kita boleh melihat mengapa serangan seperti ini akan berakhir dengan perkara yang tidak diingini melalui insiden yang berlaku ketika dalam satu lawatan oleh presiden Donald Trump ke China.

Ketika lawatan ini, Trump dijemput oleh presiden China Xi Jinping untuk berjalan dan bersiar-siar secara peribadi.

Trump yang tergesa-gesa kemudiannya membuka pintu untuk menyertai Jinping, namun ketika pengiring tenteranya yang membawa "nuclear football" untuk menyertai Trump, dia dinafikan oleh pengawal presiden China (sama dengan ejen perkhidmatan rahsia Amerika Syarikat).

Untuk pengetahuan anda, nuclear football adalah beg bimbit yang diperlukan oleh presiden Amerika Syarikat untuk memberikan kebenaran rasmi bagi melancarkan serangan nuklear ketika beraada jauh dari pusat arahan tetap.

Ia berfungsi sebagai hab mudah alih dalam sistem pertahanan strategik Amerika Syarikat. Begi bimbit ini perlu kekal berada dalam jarak dekat dengan presiden bila-bila masa sahaja presiden berada di luar White House.

(Seorang ejen perkhidmatan rahsia membawa nuclear football ketika mengiringi Donald Trump)

Ini kerana jika berlaku kecemasan sekiranya presiden perlu memberikan tindak balas kepada serangan nuklear ke atas Amerika Syarikat.

Berbalik kepada cerita tadi, rupa-rupanya pengawal presiden China tersebut tidak tahu tentang hal ini, dan apabila pengawal Trump tidak dibenarkan masuk, Ketua Staf dan bekas Ketua Kor Marin John F. Kelly menolak pengawal China tersebut lalu membenarkan pegawai AS tersebut masuk melalui pintu bersamanya.

Pada saat itu, seorang pengawal China melakukan tindakan fizikal terhadap John Kelly, namun dijatuhkan oleh seorang ejen perkhidmatan rahsia AS.

Keseluruhan kejadian itu merupakan salah faham protokol dan ketua perkhidmatan rahsia China memohon maaf.

Walaupun tidak serupa, namun ini serba sedikit dapat menunjukkan apa yang akan berlaku jika seorang pemimpin dunia cuba untuk menumbuk pemimpin lain.

Tugas ejen perkhidmatan rahsia bukan sahaja bagi AS tetapi mana-mana negara adalah untuk melindungi pemimpin mereka dengan apa cara sekalipun.

Dan dalam insiden di atas ia menunjukkan bahawa pegawai-pegawai tersebut sanggup melakukan apa saja untuk berkhidmat walaupun ia mempunyai risiko mencetuskan insiden antarabangsa.

Jadi, bagaimana jika contoh di atas bukan di antara John Kelly dan ejen perkhidmatan rahsia China?

Bayangkan presiden Trump dan Jinping sedang berjalan bersama di sebuah taman dan membincangkan tentang kebimbangan geopolitik yang dihadapi negara mereka.

Bagi Trump, sokongan China yang berterusan terhadap Korea Utara tidak dapat diterima, dan Jinping pula mahu Tentera laut AS menjauhi Laut China Selatan.

Situasi ini boleh menjadi tegang dan kemungkinan ia berakhir dengan adegan tumbuk-menumbuk.

Namun, mana-mana pertarungan antara pemimpin dunia akan berlangsung dengan sangat singkat bukan disebabkan oleh kedua-duanya tidak cukup cergas untuk berbuat demikian.

Ia disebabkan sebaik sahaja Xi Jinping menumbuk muka Donald Trump, ejen perkhidmatan rahsia AS akan bertindak. Dan apa yang akan berlaku seterusnya?

Seperti yang dinyatakan di atas, tugas para pegawai perkhidmatan rahsia ini adalah untuk melindungi keselamatan pemimpin mereka dengan apa cara sekalipun, dan ketika ini terdapat dua ancaman kepada presiden AS.

Pertama, Trump telah ditumbuk oleh Xi Jinping dan ancaman kedua ialah ejen perkhidmatan rahsia Xi Jinping.

Ketika ini berlaku, seorang ejen akan bertindak untuk melindungi Trump daripada penyerangnya, manakala yang lain dengan serta-merta akan melucutkan senjata atau meneutralkan ejen perkhidmatan rahsia China.

Disebabkan pegawai AS tidak mahu mengambil risiko ke atas nyawa Trump, maka tiada perbincangan akan dibuat, atau cuba untuk menahan pengawal China secara fizikal.

Satu-satunya masalah adalah, ejen perkhidmatan rahsia China juga akan memikirkan perkara yang sama.

Dan tak kiralah siapa yang menghayunkan tumbukan terlebih dahulu, para pengawal kedua-dua pemimpin dunia ini akan bertindak dengan pantas dengan cara yang sama.

Dan menjawab persoalan tadi iaitu apa yang berlaku jika pemimpin dunia terlibat dalam pergaduhan tumbuk-menumbuk, secara teorinya kita boleh menjawab bahawa ramai ejen perkhidmatan rahsia di kedua-dua belah pihak akan terbunuh.

Di penghujung cerita, Donald Trump dan Xi Jinping akan bersalaman memohon maaf atas apa yang berlaku.

Lagipun, adalah tidak munasabah bagi kedua-dua pemimpin negara nuklear ini untuk mengisytiharkan perang disebabkan perkara yang remeh. Sekurang-kurangnya tidak akan berlaku jika anda merupakan seorang pemimpin negara moden.

Dan jika selepas pergaduhan itu Trump memutuskan untuk pulang ke Washington dan melancarkan perang ke atas China, beliau terlebih dahulu perlu mendapatkan kebenaran daripada kongres.

Di bawah garis panduan semasa dalam kerajaan Amerika, presiden dibenarkan untuk melancarkan tentera tempur sehingga 60 sebelum mendapat kelulusan kongres, namun ini hanya untuk tujuan tindakan kecil seperti bertindak balas terhadap serangan pengganas atau mungkin meneutralkan kuasa yang jauh lebih lemah yang hanya memerlukan sebahagian kecil daripada tentera AS.

Secara teknikalnya, Trump tidak dibenarkan untuk untuk menggunakan kekuatan penuh tentera AS dalam tempoh 60 hari tersebut.

Jika Trump melanggarnya, ia dilihatkan sebagai bunuh diri secara politik kerana kongres terpaksa mempersoalkan integriti untuk seorang presiden yang melancarkan perang besar tanpa sokongan mereka.

Malah, Xi Jinping yang mana yang memimpin kerajaan autoritarian China pun akan menghadapi masalah untuk mengisytiharkan perang ke atas AS sesuka hatinya.  mengetuai sesuatu kerajaan China autoritarian,

Ini kerana walaupun Xi Jinping sangat berkuasa, namun Kongres Rakyat Kebangsaan tidak akan bertolak ansur dengan perang yang diisytiharkan disebabkan perkara kecil.

Sejujurnya, tindakan balas adalah tidak perlu kerana permainan diplomasi global adalah sesuatu yang sensitif di mana apa-apa tindakan diplomatik yang salah seperti menumbuk seseorang di muka adalah perkara pertama yang diajarkan untuk tidak dilakukan di "sekolah diplomatik", kerana ia boleh membawa kesan buruk .